Salahuddin Al-Ayyubi – Pembebas Kota Baitulmaqdis

Nama Salahuddin Yusuf al-Ayyubi atau Saladin amat harum bukan saja dalam kalangan umat Islam hari ini tetapi dalam kalangan sejarawan dan pengkaji Barat. Ini kerana selain dikenali sebagai penakluk Baitulmaqdis semasa era Perang Salib, baginda juga dikenali kerana sikapnya yang baik terhadap semua termasuk terhadap tawanan perang dan pemimpin musuh termasuk Raja Richard the Lionheart dari England. Ini menjadikan Salahuddin antara tokoh paling terkenal semasa Zaman Pertengahan.

Nama sebenar baginda ialah al-Malik al-Nasir Salah al-Dunya wa’l-Din Abu’l Muzaffar Yusuf Ibn Ayyub Ibn Shadi al-Kurdi. Ayahandanya, Najmuddin Ayub pernah berkhidmat di bawah seorang emir kerajaan Saljuk bernama Bihruz. Tetapi ayahandanya melakukan kesilapan dengan memberi perlindungan kepada Imaduddin Zengi dan tenteranya dari Mosul di Tikrit dan memberi kuda yang diperlukan untuk meneruskan perjalanan. Ini ditambah dengan tindakan bapa saudaranya, Asaduddin Shirkuh membunuh seorang rakan Bihruz atas nama pembunuhan maruah. Berang dengan tindakan kedua-duanya, Bihruz menghalau mereka keluar dari Tikrit.

Pada malam mereka keluar dari Tikrit itu juga, Salahuddin dilahirkan. Selepas mendengar apa yang menimpa ke atas Najmuddin, Imaduddin memberi perlindungan kepada mereka sebaik tiba di Mosul dan turut melantik Najmuddin sebagai komander kubunya di Baalbek. Selepas Imaduddin meninggal dunia pada tahun 1146 Masihi, kedudukan beliau diambil alih oleh puteranya Nuruddin Zengi.

Semasa menetap di Damsyik, Syria, baginda menyimpan rasa kagum terhadap bandar berkenaan. Pada masa kecilnya, Salahuddin didedahkan dengan pendidikan Al-Quran dan sains. Selain pengajian Islam, baginda juga mempunyai pengetahuan berkenaan susur-galur, biografi dan sejarah orang Arab termasuk susur-galur kuda-kuda Arab. Salahuddin juga dikenali kerana mengetahui syair-syair Arab terutama karya antologi sastera Abu Tammam, Hamasah. Semasa mendapat latihan ketenteraan, beliau juga dikenali sebagai penunggang kuda yang hebat dan mahir bermain polo.

Kempen pertama Salahuddin sebagai tentera bermula apabila menyertai kempen bapa saudaranya Imaduddin di Mesir atas jemputan bekas wazir kerajaan Fatimiyah, Shawar. Shawar dihalau keluar oleh pesaingnya Dirgham dan memohon bantuan Nuruddin Zengi untuk mendapatkan semula kedudukannya. Permintaan beliau ditunaikan oleh Nuruddin dan ini membawa kepada kempen keluarga Ayyubi di Mesir. Selepas Shawar berjaya dikembalikan semula kedudukannya, beliau mahukan Imaduddin dan tenteranya berundur dari Mesir tetapi permintaan tersebut tidak dilayan.

Ini menyebabkan pertempuran tercetus antara Shawar dan sekutunya Amalric I dari Jerusalem dengan angkatan Imaduddin. Tetapi di sebalik bilangan mereka yang ramai, angkatan Shawar dan Amalric I tewas di tangan Imaduddin di Bilbays.  Begitupun, Imaduddin dan angkatannya berundur selepas memeterai perjanjian damai dengan Amalric I turut melakukan perkara sama selepas mendapat tahu Baitulmaqdis diserang pemerintah Syria semasa ketiadaan baginda.

Pada tahun 1167, Imaduddin dan Salahuddin kembali semula ke Mesir untuk menyingkirkan Shawar. Shawar yang terdesak memohon bantuan Amalric I dan ini mendorong Imaduddin berundur dari kedudukannya di Iskandariah dengan meninggalkan Salahuddin dan sekumpulan kecil tentera untuk mengawal kota berkenaan. Walaupun dikepung tentera Mesir dan Salib, Salahuddin dan tenteranya dapat bertahan dan memberi sumber diperlukan kepada para penduduk. Tetapi keengganan bapa saudaranya menyerang kedudukan pihak musuh dari belakang nyata mengecewakan bakal pengasas Dinasti Ayyubiah itu. Selepas membayar wang tebusan, Salahuddin menyerahkan Iskandariah kepada tentera Salib.

Tetapi Shawar tidak menyangka permainan helah Amalric I. Setahun selepas itu, baginda menyerang Mesir atas namanya dan melakukan pembunuhan beramai-ramai di Bilbays. Setelah itu, baginda mara ke Kaherah dan berita tersebut diketahui oleh Imaduddin. Dengan Salahuddin di sisinya, mereka segera bergerak ke Mesir dan berita ketibaan Imaduddin menyebabkan Amalric I dan angkatannya berundur dari Mesir.

Selepas mereka tiba di Kaherah pada awal tahun 1169, Shawar ditahan oleh angkatan Imaduddin pimpinan Salahuddin dan dihukum bunuh kerana dianggap berpotensi mengancam kedudukan mereka di Mesir. Selepas kematian Shawar, khalifah terakhir Fatimiyah al-Adid melantik Imaduddin sebagai wazir baru Mesir. Tetapi beliau hanya memegang jawatan tersebut selama dua bulan sebelum meninggal dunia akibat masalah perut. Berikutan itu, al-Adid memilih Salahuddin sebagai wazir baru kerajaan berkenaan.

Jika al-Adid menyangka Salahuddin boleh dipergunakan sebagai boneka, baginda salah. Ini kerana Salahuddin sudah menunjukkan bakatnya sebagai pentadbir yang baik dan perlahan-lahan mula memudarkan pengaruh kerajaan Fatimiyah seperti membuang isi khutbah yang mencela para sahabat Nabi s.a.w dan mengembalikan semula kedudukan Ahli Sunnah Waljamaah terutama mazhab Maliki dan Syafie.

Bagaimanapun, itu tidak menghalang cubaan sekumpulan tentera dan emir yang berpakat menyingkirkan baginda. Tetapi cubaan tersebut dihidu oleh ketua perisikan Salahuddin, Ali bin Safyan dan akibatnya ketua pemberontak Naji, Mu’tamin al-Khilafa dihukum bunuh. Sementara 50,000 tentera Fatimiyah berkulit hitam yang memberontak berjaya ditumpaskan oleh pasukan tentera baginda. Baginda juga bertanggungjawab menghalau keluar tentera Amalric I dari Damietta dan merampas Gaza dari cengkaman Raja Tentera Salib itu. Selain itu, istana kepunyaan mereka di Eilat berjaya dirampas oleh tentera Salahuddin.

Pada Jun 1171, Nuruddin menghantar surat kepada baginda untuk mengasaskan semula kedudukan kerajaan Bani Abbasiyah di Mesir. Dan itu dicapai selepas khalifah al-Adid mangkat pada 1171 dan setelah itu, nama khalifah Abbasiyah kembali dinyatakan di Kaherah dan Fustat. Ini membolehkan Nuruddin memfokuskan kempen merampas semula Palestin dari cengkaman tentera Salib dari Syria dengan Salahuddin melancarkan kempen dari Mesir.

Mereka berdua seharusnya bertemu di Kerak tetapi Salahuddin terpaksa berundur selepas mendapat tahu berita kemangkatan bapanya, Najmuddin akibat kecederaan semasa menunggang kuda. Pengunduran itu juga berpunca daripada berita kebangkitan golongan pengkhianat Fatimiyah yang dikatakan mendapat sokongan tentera Salib di Mesir. Nuruddin nyata kecewa dengan keputusan Salahuddin dan terpaksa bergerak secara solo.

Antara tahun 1173 hingga 1174, Salahuddin meluaskan sempadannya hingga ke Libya dan Yaman di selatan. Dan tindakannya mengurangkan bayaran kepada Nuruddin nyata menimbulkan kemarahan rakan dan gurunya itu. Ini menyebabkan beliau merancang kempen ketenteraan ke atas Salahuddin dan menggantikannya dengan wazir yang lebih setia dengan Dinasti Zengi. Tetapi hasrat beliau tidak kesampaian apabila kembali ke rahmatullah pada tahun 1174 Masihi. Ini sekaligus menimbulkan kekecohan di mana emir-emir cuba mengukuhkan kedudukan masing-masing termasuk Salahuddin.

Mengambil kesempatan atas apa yang berlaku, Salahuddin mara ke Damsyik dan disambut meriah oleh penduduk. Satu persatu kota di Syria jatuh ke tangan baginda kecuali Aleppo. Dinasti Zengi enggan mengakui Salahuddin sebagai sultan dan beberapa kali melancarkan kempen untuk menjatuhkannya tetapi gagal. Salah satu kempen mereka ialah meminta pertolongan satu kelompok Ismaili bernama Hashahin atau Assassin diketuai Rashid ad-Din Sinan. Sinan menghantar 13 pembunuh dari kelompok berkenaan untuk membunuh Salahuddin tetapi cubaan tersebut berjaya digagalkan oleh pengawal dan tentera baginda. Dinasti Zengi terus menentang kerajaan Ayyubiyah sehinggalah Aleppo jatuh pada tahun 1183 Masihi.

Selepas berjaya menewaskan pesaingnya di Hama pada tahun 1175, ketokohan baginda diiktiraf kerajaan Bani Abbasiyah dengan mereka mengiktirafnya sebagai Sultan di Mesir, Syria dan Yaman. Untuk mengelakkan lebih banyak kekecohan membabitkan Dinasti Zengi, Salahuddin berkahwin dengan balu Nuruddin merangkap anak perempuan Gabenor Damsyik Unur, Ismat. Walaupun tewas di Mont Gisard pada tahun 1177, kejayaannya di Marj Ayyun dan penawanan kubu tentera Salib di Sungai Jordan pada tahun 1179 nyata menambah lagi semangat mereka menghalau keluar tentera Salib dari Timur Tengah.

Tidak lagi bimbang dengan gangguan Dinasti Zengi dan kerajaan Baitulmaqdis menerusi perjanjian damai 1175, perhatian Salahuddin kini beralih kepada kumpulan Hashahin. Untuk mematikan ancaman kumpulan tersebut, kubu mereka di Masyaf dikepung pada pertengahan tahun 1176 tetapi ia berakhir menerusi satu perjanjian damai yang dibroker oleh bapa saudara Salahuddin yang juga gabenor Hama. Berdasarkan satu kisah, Sinan sendiri menceroboh masuk ke kem Salahuddin dan meninggalkan satu nota memberi amaran sekiranya baginda meneruskan kepungan, Salahuddin akan dibunuh. Ini mendorong baginda bukan saja menghentikan pengepungan malah menawarkan pakatan dengan Hashahin. Ini mendorong kedua-duanya bekerjasama untuk menghalau ancaman tentera Salib dari Timur Tengah.

Pada tahun 1177 Masihi, tentera Salib mencabuli perjanjian damai mereka dengan kerajaan Ayyubiyah menerusi serangan ke atas Damsyik. Salahuddin bertindak balas dengan menggerakkan 26,000 tentera pimpinannya ke Palestin dan berjaya menawan Askalon serta mara hingga ke pintu gerbang Baitulmaqdis. Tetapi pada 25 November, tentera Salib di bawah pimpinan putera Amalric I, Baldwin IV melancarkan serangan mengejut ke atas baginda dan pegawainya tatkala sebahagian besar tenteranya keluar menyerang. Dengan kekuatan seramai 375 kesatria, serangan Baldwin IV berjaya mengalahkan tentera Salahuddin dengan baginda terpaksa kembali ke Mesir dengan menaiki unta.

Tidak terganggu dengan serangan mengejut Baldwin IV, baginda kembali semula pada musim bunga tahun 1178 Masihi dengan menyerang Homs dan menguasai semula Hama. Raja Baldwin IV cuba menyerang balas tetapi perancangan mereka diketahui tentera Salahuddin. Pada musim bunga tahun 1179, tentera Baldwin berjaya ditewaskan dengan mudah pada April 1179. Sebagai tindak balas, tentera Ayyubiyah berjaya merampas kubu kesatria Templar di Chastellet. Pada musim bunga 1180, Salahuddin merancang untuk menyerang Baitulmaqdis tetapi rancangan tersebut dibatalkan selepas Baldwin mahu mengadakan perjanjian damai dengan baginda.

Selepas berjaya memastikan kebanyakan kota milik Dinasti Zengi jatuh ke tangan baginda kecuali Mosul, Salahuddin seterusnya mengadakan perjanjian dengan kerajaan Rom Timur/Byzantine. Menerusi perjanjian ini, kedua-dua kerajaan berjanji tidak akan menyerang antara satu sama lain dan bersedia membantu sekiranya diserang kerajaan Saljuk. Dan ini akhirnya membolehkan baginda kembali fokus kepada Palestin dan Baitulmaqdis. Pada September 1182, baginda dan tenteranya mara ke tanah dikuasai tentera Salib di Sungai Jordan sebelum tiba di Ain Jalut.

Tentera Salib dilihat sudah bersedia tetapi bilangan mereka tidaklah sebesar bilangan tentera Ayyubiyah. Tetapi provokasi tercetus gara-gara tindakan seorang bangsawan Salib bernama Raynald de Chatillon yang mengugut mahu menyerang Makkah dan Madinah. Sebagai tindak balas, Salahuddin mengepung Kerak yang dikuasai Raynald pada tahun 1183 dan 1184. Kemuncak konflik ini ialah bila Raynald menyerang rombongan jemaah haji yang melalui Kerak pada 1185, membunuh dan merampas harta milik mereka. Ini menyebabkan Salahuddin menggerakkan tentera lautnya untuk menyerang Beirut.

Sedikit demi sedikit, wilayah dikuasai tentera Salib jatuh ke tangan Salahuddin dan kemuncak pada semua ini ialah Perang Hattin yang berlaku pada Julai 1187. Kekuatan tentera Salib tidak dapat mengatasi tentera baginda dengan ramai kesatria dan bangsawan terbunuh dalam pertempuran tersebut. Ramai menjadi tawanan perang termasuk pengganti Baldwin, Guy de Lusignan dan Raynald.

Pada mulanya Salahuddin cuba bersikap belas terhadap Raynald tetapi selepas bangsawan Perancis itu menghina Rasulullah s.a.w dan berbangga membunuh jemaah haji semasa ekspedisinya pada tahun 1185, baginda sendiri bertanggungjawab menghukum mati Raynald. Guy menyangka nasibnya sama seperti Raynald tetapi baginda tidak dibunuh kerana alasan Salahuddin, “Bukanlah seorang raja membunuh seorang raja yang lain tetapi lelaki itu melanggar semua bentuk batas dan aku tidak teragak-agak memperlakukan apa selayaknya ke atas dia.” Tindakan baginda menyebabkan ramai periwayat di Barat melabelnya sebagai terhormat.

Tiga bulan selepas Hattin, Baitulmaqdis akhirnya jatuh selepas dikepung pada Oktober 1187.  Tidak seperti tindakan tentera Salib yang menyembelih orang awam tanpa mengira sama ada mereka orang Islam, orang Yahudi atau Kristian 80 tahun lepas, perkara tersebut tidak berlaku semasa kempen Salahuddin. Penduduk awam beragama Nasrani diberi perlindungan. Walaupun mereka turut mengenakan tebusan rendah bagi setiap orang Nasrani, mana-mana yang tidak berkemampuan dibenarkan keluar dari Baitulmaqdis daripada dijadikan hamba.

Bagaimanapun, tentera infantri dan kesatria Salib bertaraf rendah diperhambakan. Selain itu, Salahuddin turut menjemput orang Yahudi kembali semula ke Baitulmaqdis dan jemputan itu disahut oleh orang Yahudi di Ashkalon di mana mereka menghantar satu kumpulan untuk menetap di bandar berkenaan. Kebanyakan gereja di Baitulmaqdis ditukar semula peranannya sebagai masjid kecuali Gereja Holy Sepulchre.

Berang dengan kembalinya Baitulmaqdis ke tangan orang Islam, Paus Gregory III melancarkan kempen Salib ketiga untuk menawan semula Baitulmaqdis. Sahutan Gregory III disahut tiga raja iaitu Frederick I Barbarossa (Jerman), Philip II (Perancis) dan Richard the Lionheart (England). Pada tahun 1189, tentera Richard menggempur Acre dan membunuh lebih 3,000 lelaki Muslim dengan kanak-kanak dan wanita dijadikan tawanan. Sebagai tindak balas, Salahuddin menghukum mati setiap tentera Salib yang ditemui tenteranya dalam tempoh dua minggu selepas itu.

Tentera Salib pimpinan Richard menghala ke selatan menuju ke Baitulmaqdis dengan kedua-dua pasukan bertempur di Lembah Arsuf pada September 1191. Walaupun tentera Salib menang dalam perang tersebut, kehilangan nyawa di pihak Ayyubiyah tidaklah terlalu besar. Tetapi ini sudah cukup merobek kredibiliti Salahuddin sebagai panglima perang apatah lagi selepas Jaffa jatuh ke tangan tentera Salib pada Ogos 1192.

Ramai mempersoal mengapa Salahuddin tidak mahu melancarkan konfrontasi secara terbuka dengan tentera Salib di bawah pimpinan Richard. Salah satu motif tindakannya ialah mengelak dari bertembung dengan angkatan bantuan yang dihantar Frederick I yang besar (tetapi tidak pernah kunjung tiba). Selain itu, baginda merasakan lebih baik melemahkan kedudukan tentera Salib secara beransur-ansur. Ini kerana dengan keadaan tentera yang lemah dan jadual masa yang terhad, sudah pasti tentera Salib tiada pilihan selain menghentikan kempen mereka dan berdamai dengan baginda. Dan apa yang diramalkan Salahuddin menjadi kenyataan kerana setibanya di Baitulmaqdis, Richard hanya mempunyai 50 kesatria dan 2,000 anggota tentera infantri untuk kempen di situ.

Kedua-duanya mempunyai rasa hormat antara satu sama lain sebagai lawan yang berhak dihormati. Dikatakan dalam satu kisah, apabila Salahuddin mendapat tahu kuda Richard I mati semasa di Arsuf, baginda menghantar seekor kuda sebagai ganti. Pada tahun sama, kedua-duanya bersetuju memeterai Perjanjian Ramla yang membenarkan umat Islam mengekalkan penguasaan ke atas Baitulmaqdis, jemaah Kristian dibenarkan menziarahi kota berkenaan dan tentera Salib mengawal sedikit wilayah di sepanjang perairan Mediterranean.

Pada Mac 1193, Salahuddin mangkat pada usia 55 atau 56 tahun. Punca kematian baginda tidak diketahui dengan banyak spekulasi merujuk kepada keletihan akibat kempen peperangan atau demam panas. Tetapi baru-baru ini, Dr Stephen Gluckman dari Universiti Pennsylvania menerusi satu sidang perubatan berpandangan baginda mati akibat penyakit tifoid. Ini kerana menerusi pandangan pakar, simptom yang dialami tidak bersesuaian dengan penyakit tibi atau demam malaria. Tetapi ia memenuhi ciri penyakit tifoid dengan antara simptom penyakit berkenaan ialah demam panas, sakit perut, sakit kepala dan hilang selera makan.

Semasa Salahuddin mangkat, baginda tidak mempunyai sebarang harta kerana semuanya telah diserahkan kepada golongan fakir miskin. Ini menyebabkan semasa proses pengebumian dijalankan, tiada wang dapat digunakan untuk membayar kos pengebumian. Baginda dimakamkan di sebuah makam di sebuah taman di luar Masjid Umawi di Damsyik, Syria.

SUMBER


Yakutsk Dan Oymyakon – Bandar Paling Sejuk Di Dunia

Sejarah menunjukkan manusia mampu beradaptasi walau di mana saja persekitarannya. Tidak kiralah sama ada persekitaran hutan, gurun, tundra, gunung-ganang atau pulau, manusia dapat hidup dan membina kehidupan mereka. Ini termasuk di bandar paling sejuk di dunia.

Dua lokasi yang disebut-sebut sebagai bandar paling sejuk di dunia ialah Yakutsk dan Oymyakon, kedua-duanya terletak di Siberia, Rusia. Yakutsk mempunyai populasi seramai 336,200 orang penduduk dengan kebanyakannya bekerja untuk Alrosa. Alrosa ialah sebuah syarikat perlombongan yang mengusahakan lombong berlian di bandar berkenaan.

Suhu di Yakutsk boleh mencecah -60 darjah Celsius. Tetapi bagi penduduk tempatan, mereka percaya itu bukan suhu terendah pernah dicatatkan di situ. Ini kerana mereka pernah mengalami cuaca sejuk melampau tetapi termometer hanya dapat merekodkan suhu sehingga -63 darjah Celsius.

Tetapi itu tidak boleh mengatasi Oymyakon. Suhu terendah yang pernah dicatatkan bandar yang mempunyai populasi 500 orang itu ialah -71.2 darjah Celsius pada 1924.

Mungkin ada menyangka dua tempat ini saling berdekatan antara satu sama lain. Hakikatnya, beza jarak Oymyakon dengan Yakutsk ialah 928 km. Jika ada cuba memandu antara dua bandar ini, perjalanan dijangka mengambil masa lebih 21 jam.

Jadi, mengapa kedua-duanya dianggap tempat paling sejuk di dunia? Pertama sekali, kita perlu mengamati kesejukan yang menyelubungi wilayah Siberia. Menurut Profesor Alex DeCaria dari Universiti Millersville, Pennsylvania, ini berlaku berikutan kedudukan latitudnya yang tinggi dan keluasan tanah yang dimiliki wilayah Rusia itu.

Suhu global melampau – tanpa mengira sama ada suhu tertinggi atau terendah – berlaku di kawasan benua. Ini kerana tanah di situ lebih cepat panas dan sejuk berbanding laut. Dalam kes Siberia, salji dan liputan ais turut memainkan peranan menyejukkan wilayah tersebut. Caranya ialah dengan memantulkan radiasi matahari kembali ke angkasa lepas.

Kombinasi fakt0r-faktor ini membawa kepada pembentukan sebuah zon besar, separuh kekal bertekanan tinggi di Siberia yang dipanggil Siberia High. Zon bertekanan tinggi ini kebiasaannya mempunyai suhu yang stabil, kelembapan rendah dan langit cerah sekaligus menghasilkan suhu permukaan yang amat sejuk.

Tambah DeCaria lagi, ini berlaku apabila gelombang jauh radiasi dapat sampai ke bahagian atas atmosfera akibat kelembapan rendah dan langit cerah. Apabila gelombang ini dipantul keluar ke angkasa lepas, ia menyebabkan suhu permukaan menjadi lebih sejuk.

Faktor topografi Oymyakon dan Yakutsk turut menyumbang kepada suhu sejuk melampau dua bandar tersebut. Menurut Jouni Raisanen dari Institut Penyelidikan Sistem Bumi dan Atmosfera (INAR), Universiti Helsinki, tempat-tempat ini merupakan kawasan lembah yang dikelilingi oleh tanah tinggi.

Ini membawa kepada pembentukan poket udara sejuk yang dikenali sebagai ‘tasik udara sejuk’. Poket udara ini boleh terperangkap sekiranya ia berhampiran dengan kawasan lembah. Dalam kes Oymyakon, berikutan kawasan gunung-ganang yang tinggi sekitarnya, ia memerangkap ‘tasik udara sejuk’ daripada bercampur dengan udara yang lebih panas.

Jadi, mengapa ada manusia sanggup duduk di tempat begini? Bagi pakar biologi antropologi Cara Ocobock, ia berkemungkinan didorong oleh rasa bangga kerana berjaya beradaptasi dengan kawasan sekitarnya dan kepintaran bahawa mereka boleh melakukannya.

Lantas, dua bandar mana pula yang mempunyai suhu paling panas di dunia? Dua bandar itu ialah Karachi, Pakistan dan Ahvaz, Iran. Kedua-duanya kerap merekodkan suhu melebihi 40 darjah Celsius dengan suhu paling tinggi ialah 47.8 dan 54 darjah Celsius.

RUJUKAN

Phelan, J. (2022, 6 Mac). What is the coldest city in the world?. Live Science.


Straw Paling Tua Dunia Berusia 5000 Tahun Ditemui Di Rusia

Penggunaan straw sudah menjadi sebahagian daripada cara hidup moden. Kebergantungan pada straw plastik walau bagaimanapun mengundang padah yang teruk pada alam sekitar.

Mesin-mesin kitar semula tidak dapat memproses straw plastik, kerana saiznya yang serba kecil.

Jadi banyak kerajaan hari ini menggunakan jalan mudah iaitu dengan mandat larangan penggunaan straw plastik demi kelestarian alam sekitar.

Peserta industri minuman perlu beralih ke straw kertas untuk tujuan pakai buang.

Terfikir juga – macam mana straw diperkenalkan pada orang? Jawapan paling mudah, straw sudah sebati dengan orang ramai kerana sejarahnya yang sangat panjang.

Pengeluaran straw plastik secara besar-besaran bermula selepas Pe.rang Dunia Kedua. Tetapi straw ketika ini hanya masuk peringkat mass production saja. Tiada unsur inovasi, melainkan penciptaan mesin penghasilan.

Tamadun dan Peradaban Silam

Pada tahun 1897, seorang pakar arkeologi bernama Nikolai Veselovsky mewakili Universiti Saint Petersburg ke pekan Mikop yang terletak di wilayah Kaukasus.

Maikop memang terkenal dengan aktiviti arkeologi. Malah di sini juga ada sebuah bukit perkuburan (burial mound) yang dibina sekitar 5,000 tahun lalu.

Ujian pentarikhan meletakkan anggaran sekitar 3,700 S.M. ke 3,100 S.M.

Dan bukit buatan ini bukannya kecil. Cukup besar, dengan ketinggian mencecah 10 meter bagi memuatkan tiga kamar berbeza saiz.

Setiap satu kamar menempatkan rangka seorang dewasa yang dikebumikan dalam keadaan tertunduk.

Mungkin kamar paling besar untuk seseorang yang kenamaan, kerana rangka tersebut dihiasi pakaian bermanik emas.

Tetapi bukan semua ini yang menarik perhatian sekarang. Jujur cakap, tiada siapa peduli pasal rangka yang sekarang terdedah habis sampai boleh merah pipi orang.

Sekarang yang penting adalah pasal tiub-tiub ditemui bersama rangka-rangka tersebut.

Tiub ini mempunyai panjang semeter – dan ketika dipersembah pada raja-raja Rusia dulu, tiub ini katanya cokmar kuasa (Strickland, 2022).

Punyalah lama orang pegang pada prasangka ini… sampai satu masa apabila saintis mula tengok apa ada pada dan dalam tiub-tiub tersebut.

Kalau betul cokmar kuasa, apa benda mereka jumpa kanji barli dalam tiub tersebut?

Dari sini baru mereka fikir – ini bukan cokmar kuasa. Kalau boleh cakap pada saintis lama, tentu mereka cakap, “ini straw, pandai! Belajar tinggi-tinggi hirup vodka pakai sudu ka selama ni?”

Keindahan Budaya Asing

Penemuan straw di tempat perkuburan 5,000 tahun adalah suatu khazanah yang sangat penting dalam bidang arkeologi. Seolah-olah unik pula straw ini ditemui di bumi Rusia… dengan bukti penggunannya untuk minum bir (… tiada air lain. Bir juga dibuatnya). Tetapi bukan usia straw saja yang menimbulkan rasa minat. Seni yang terdapat pada straw itu sendiri boleh tahan unik.

Rusia ketika itu hanyalah gugusan puak yang membawa budaya sendiri. Namun puak-puak ini memang terkenal dengan aktiviti penjelajahan, yang membawa mereka masuk dalam pengaruh Tamadun Sumeria.

Minum bir dengan menggunakan straw panjang adalah perkara biasa dalam Tamadun Sumeria.

Straw Maikop mempunyai ciri-ciri sama seperti straw Sumeria. Salah satu ciri-ciri ini adalah penapis buatan besi yang bertujuan untuk menapis sisa-sisa barli semasa minum bir (Metcalfe, 2022).

Dan pengguna straw semasa zaman Maikop dulu barangkali minum bir daripada sebuah tembikar tiga liter. Mereka akan minum dalam kumpulan, mungkin sebahagian daripada amalan tradisi tertentu.

RUJUKAN:

Metcalfe, T. (2022, Januari 19). Ancient ‘scepters’ were actually straws for communal boozing, researchers say. NBC News.

Strickland, A. (2022, Januari 19). King Tut’s tomb had a scepter. This ancient burial had something entirely different. CNN.


Tan Sri Dato Mubin Sheppard Pegawai Kolonial Yang Memeluk Islam

Tan Sri Dato Mubin Sheppard adalah salah seorang pegawai kolonial yang berkhidmat di Tanah Melayu yang memeluk Islam. Nama asalnya Mervyn Cecil Frank Sheppard yang dilahirkan pada 1905 di Ireland. Mendapat pendidikan awal di Malborough College dan Universiti Cambridge. Pada tahun 1928 beliau lulus peperiksaan menjadi pegawai kolonial untuk berkhidmat di Tanah Melayu.

Mula berkhidmat sebagai pegawai kadet Malay Civil Service di Tanah Melayu. Menjawat beberapa jawatan penting antara pegawai daerah, residen di Negeri Sembilan dan pegawai pelajaran Persekutuan Tanah Melayu. Sejak mula datang ke Tanah Melayu, beliau telah jatuh cinta dengan Tanah Melayu dan Agama Islam. Diberitakan beliau memeluk Islam semasa bertugas di Negeri Sembilan. Guru beliau bagi mendalami Agama Islam adalah Haji Abdur Rahman bin Haji Usman, salah seorang guru bahasa Melayu yang pada tahun 1903 menjadi Pengawas Sekolah-Sekolah Melayu di Singapura.

Terlalu banyak jasa dan pengorbanan beliau. Antara pernah menjadi pegawai tentera gerila British bagi melawan pendudukan Jepun. Tetapi akhirnya beliau ditangkap lalu menjadi tahanan perang dan mujur dibebaskan sebaik sahaja Jepun menyerah kalah. Menulis pelbagai buku seperti :

Selepas merdeka beliau telah dilantik sebagai Pengarah Arkib sebelum dilantik sebagai Pengarah Muzium Negara yang pertama. Semasa menjadi pengarah di dua jabatan tersebut beliau gigih mengumpulkan artifak Melayu. Tan Sri Mubin, berjaya pada peringkat tertentu mengumpulkan beberapa artifak lama tersebut termasuk diari atau buku-buku catatan pegawai pentadbir Inggeris, surat-menyurat antara Stamford Raffles dengan Temenggung Hussein Johor, surat-surat daripada Gabenor W. Farquhar kepada pegawai-pegawai tinggi Inggeris dan pelbagai catatan awal dari hal Kuala Lumpur, catatan diari Sir Henry Gurney dan lain-lain. Mubin Sheppard juga berjaya mendapatkan pelbagai alat-alat perhiasan Melayu zaman Hindu dan Portugis yang tersimpan di Lisbon dan London.

Malah beliau adalah pengasas Perkim (Pertubuhan Kebajikan Islam Malaysia) dengan menjadi setiausaha pertama. Perkim ditubuhkan dengan tujuan menerangkan perihal Agama Islam kepada bukan Islam dan menjaga kebajikan orang yang baru memeluk Islam. Beliau meninggal dunia pada tahun 1994 pada usia 89 tahun dan dikebumikan Tanah Perkuburan Islam Jalan Ampang.

Sumber:


Antara Teksi Dan E-Hailing

Pertama sekali sebelum membaca artikel ini ialah buang jauh bias politik atau bias terhadap mana-mana pihak. Penulisan saya berkait tentang keselamatan seorang pemandu yang membawa penumpang dari sudut pandang sebagai seorang pengamal kesihatan dan keselamatan pekerjaan.

Teksi ialah kereta yang digunakan sebagai pengangkutan awam umum mengambil penumpang.  Setiap pemandu teksi adalah berdaftar dibawah SPAD ( Sekarang APAD).

E-hailing pula ialah sistem aplikasi telefon pintar yang digunakan untuk menempah perkhidmatan kereta mengambil penumpang. Antara sistem ehailing yang terdapat dimalaysia ialah Grab, Uber dan Mycar.

Untuk menjamin keselamatan penumpang dan pemandu kenderaan perkhidmatan awam, ada beberapa seksyen berkait kenderaan awam dibawah Akta Pengangkutan Jalan 1987 dan Akta Pengangkutan Awam Darat 2010.

Akta Pengangkutan Jalan 1987

Seksyen 56 (1)

Tiada seorang pun boleh memandu atau bertindak sebagai seorang konduktor kenderaan perkhidmatan awam di jalan melainkan dia mempunyai lesen vokasional yang diberikan di bawah Bahagian ini bagi maksud tersebut, dan tiada seorang pemunya berdaftar sesuatu kenderaan perkhidmatan awam atau orang lain yang boleh menggajikan atau membenarkan mana-mana orang yang tidak berlesen untuk memandu atau bertindak sebagai seorang konduktor kenderaan perkhidmatan awam semasa kenderaan itu sedang digunakan untuk membawa penumpang untuk mendapatkan sewa atau upah di sesuatu jalan.

Untuk membawa kenderaan awam dan membawa penumpang, individu perlu memiliki lessen vokasional (Public Service Vehicle – PSV)

Kelayakan pemohon :

Penarikan semula Lesen Vokasional PSV

Seksyen 56 (4)

Suatu lesen vokasional boleh pada bila-bila masa digantung atau dibatalkan oleh Pengarah di atas alasan bahawa, disebabkan oleh kelakuan atau ketidakdayaan jasmani, pemegang itu adalah orang yang tidak layak dan sesuai untuk memegang lesen tersebut.

Perbandingan Diantara Etika Pemandu Teksi dan Ehailing

Seorang pemandu teksi diwajibkan untuk memakai uniform berwarna putih, berseluar hitam dan  kerkasut hitam. Ini dinyatakan dengan jelas dalam garis panduan pengunaan lesen  teksi, pekeliling yang dikeluarkan oleh Lembaga Pelesenan Kenderaan Perdagangan.

Berbeza dengan pemandu E-hailing, mereka tidak disediakan uniform yang dikhaskan sebagai pemandu, tetapi diminta untuk berpakaian kemas setiap kali mengambil penumpang. Grab mewajibkan pemandu yang berdaftar dengan Grab untuk memakai seluar panjang, baju berkolar dan kasut bertutup setiap kali memandu.

Keduanya tidak membenarkan pemandu merokok semasa mengambil penumpang. Keselesaan penumpang adalah keutamaan. Pemandu teksi boleh didenda  dibawah subseksyen Akta Pengangkutan Awam Darat 2010 jika melanggar mana-mana bahagian dalam akta ini. Denda paling maksimum melibatkan akta ini ialah 5 tahun penjara dan denda RM50 ribu.

E-hailing akan menamatkan perkhidmatan dan menyenarai hitamkan mana-mana pemandu yang melanggar peraturan jalanraya dan tidak mematuhi garis panduan yang telah disediakan oleh syarikat.

Teksi mempunyai nama pemandu dibahagian pintu dan penumpang mempunyai hak untuk meminta pemandu mengesahkan identiti pemandu. E-hailing akan memberi maklumat tentang pemandu semasa mereka membuat tempahan. Ini juga untuk mengelakkan orang lain memandu bagi menggantikan pemandu yang berdaftar.

Kadar bayaran teksi akan dikira menggunakan meter. Penumpang berhak untuk meminta pemandu menggunakan meter bagi mengelakkan bayaran yang diminta sendiri oleh pemandu. Resit akan dicetak keluar selepas meter berhenti, tiada istilah mahu resit atau tidak. Kadar bayaran E-hailing boleh dilihat semasa kita memesan kereta, sistem syarikat E-hailing akan mengira mengikut jarak dan kadar tertentu yang ditetapkan oleh syarikat. Resit akan diterima melaluii email selepas daripada penumpang sampai ke destinasi melalui email atau aplikasi E-hailing sendiri.

Pemeriksaan Kesihatan Pemandu dan Kenderaan

Pemegang lesen Vokasional (PSV) akan melakukan pemeriksaan kesihatan secara tahunan. Ini untuk memastikan pemandu tidak mempunyai masalah kesihatan yang boleh menyebabkan seorang individu  itu hilang kelayakan sebagai pemegang lesen yang sah.

Berbeza dengan pemandu E-hailing, mereka cuma perlu membuat pengesahan bersetuju dengan terma dan syarat yang diberi oleh syarikat E-hailing semasa mereka membuat pendaftaran sebagai pemandu. Pun begitu, pihak Kementerian Pengangkutan bakal mewajibkan pemeriksaan kesihatan dan lesen vokasional bagi setiap pemandu Ehailing dan bakal dikuatkuasakan.

Semakan rekod jenayah juga sepatutnya diwajibkan untuk setiap individu yang menajdi pemandu pengangkutan awam. Langkah ini akan mengelakkan perlakuan jenayah pemandu pengangkutan awam seperti teksi dan Ehailing terhadap penumpang.

Teksi akan melalui pemeriksaan dalam tempoh 6 bulan, setahun dua kali. RM55 sekali, belum campur calibrate meter. Berbanding kenderaan E-hailing, kenderaan yang digunakan adalah milik individu. Ada syarikat E-hailing yang meletakkan kenderaan kurang 10 tahun untuk melayakkan kenderaan itu berdaftar dengan syarikat.

Waktu Bekerja

Tahukah anda?

Waktu bekerja yang dibenarkan untuk seseorang pekerja ialah 48 Jam seminggu dibawah seksyen 60A(1) Akta Pekerja 1955. 8 jam sehari untuk 6 hari bekerja, satu hari wajib untuk berehat. Selepas dari tempoh 8 jam adalah kerja lebih masa, majikan perlu membayar dengan kadar lain.

Masa kerja panjang tidak bermakna produktiviti pekerja itu meningkat, sebaliknya kadar produktiviti pekerja berkurang apabila masa kerjanya dipanjangkan. Pekerja-pekerja yang bekerja dengan masa kerja yang panjang akan menghadapi masalah seperti:

Sebagai pemandu teksi  sepenuh masa, tentunya dia akan merangka jadual sendiri setiap hari untuk memastikan rehat yang mencukupi untuk bekerja keesokkan harinya. Memang ada pemandu teksi yang bekerja lebih masa hingga lewat malam, tetapi akan diganti dengan rehat pada keesokkan harinya.

Berbeza dengan pemandu E-hailing terutamanya yang menjalankan perkhidmatan ini secara separuh masa, siang bergelumang dengan fail dan kerja dipejabat, malamnya memandu mengambil penumpang pula.

8 jam bekerja ditambah dengan 5 jam memandu. Itupun kalau dia pulang pada jam 10 malam. Penulis pernah berjumpa dengan seorang pemandu grab yang memandu sehingga jam 12 malam. Sudahlah dia bekerja syif 7pagi-7petang, disambung pula memandu hingga lewat malam.

Keadaan individu yang memandu dalam keadaan penat akan menyebabkan kekurangan fokus pada pemanduan. Itu belum dikira dengan tekanan dan masalah yang dihadapi ditempat kerja, dibawa sekali semasa memandu.

Namun terdapat juga teksi dan pemandu E-hailing yang bekerja secara sepenuh masa, tidak mengendahkan tentang rehat yang mencukupi. Apa yang ada dalam kepala ialah wang hasil perkhidmatan mereka.

Secara amnya, setiap pemandu perkhidmatan awam perlu mengambil berat tentang rehat yang mencukupi. Rehat yang tidak cukup akan mengurangkan fokus pemanduan seterusnya boleh menyebabkan kemalangan dan kehilangan nyawa.

Mengikut statistik dari Jabatan Keselamatan Jalan Raya (JKJR), lebih 500 ribu kes kemalangan direkod pada tahun 2016 sahaja. Satu angka yang cukup tinggi. Pelbagai punca penyebab dan kecuaian pemandu adalah salah satu darinya. Sekalipun kamu terdesak mencari lebihan wang, ingatlah nyawa hanya satu.

Rujukan

Junhairi Alyasa, (2018)Peraturan baharu pemandu teksi, e-hailing berkuat kuasa mulai esok, Kosmo Online
http://www.kosmo.com.my/negara/peraturan-baharu-pemandu-teksi-e-hailing-berkuat-kuasa-mulai-esok-1.707196


Kongsi Basikal

Saya melihat rakyat Malaysia semakin aktif dengan aktiviti berbasikal, sehinggakan tumbuh kedai yang menjual basikal yang harganya mencecah puluhan ribu ringgit sebuah, diimport dari pengeluar basikal terkemuka Eropah dan Asia Timur.

Kelab-kelab berbasikal juga semakin bercambah, samada mengikut negeri, komuniti kejiranan, daerah, pekan-pekan dan pertubuhan bukan kerajaan selain syarikat swasta mahupun agensi kerajaan masing-masing ada kelab berbasikal mereka yang tersendiri.

Ini menampakkan yang rakyat Malaysia semakin cakna darihal perkara aktiviti sihat dan pada masa sama ia dapat menyumbang kepada pengurangan pembebasan gas rumah hijau yang mana kita lihat sekarang memberikan impak yang sangat buruk kepada iklim global.

Aktiviti berbasikal di hujung minggu seperti yang dikelolakan oleh pihak DBKL saya lihat perlu diperluas lagi, dengan menetapkan sistem Kongsi Basikal yang mana ia menjadi asas kepada memupuk komuniti menggunakan kenderaan tersebut dan mengurangkan kebergantungan kepada kenderaan bermotor terutama di bandar-bandar utama yang kita lihat sekarang sangat sesak. Sistem Kongsi Basikal ini sudah sedia ada wujud di kota-kota metropolitan utama dunia seperti Amsterdam dan Vancouver mahupun Shanghai yang mana dewan bandaraya mereka memperkenalkan sistem yang dikelola oleh syarikat swasta yang mana sewaan basikal dibuat di lokasi-lokasi strategik berhampiran terminus atau stesen transit rel atau bas, dan pembayaran dibuat secara debit atau menggunakan sistem yang serupa dengan sistem Touch N Go dengan stesen basikal ini ditempatkan dengan meluas dan kedudukannya yang startegik dengan tempat tumpuan utama penduduk bandaraya seperti pusat kewangan, pusat budaya dan lokasi-lokasi sub urban yang merupakan bandar-bandar satelit.

Kota raya seperti Rotterdam saya lihat sangat mesra basikal (mungkin faktor cuaca dingin adalah penyumbang utama) dimana keutamaan diberikan kepada pengguna basikal, dengan sistem transit pengangkutan awam juga terletak dalam jarak berbasikal dan anda boleh membawa basikal anda bersama jika menaiki tren ataupun bas dan trem, malahan laluan berbasikal juga wujud secara meluas dan mereka hanya menggunakan basikal biasa dan tidak perlu membeli basikal jenis mountain bike yang berharga puluhan ribu.

Kita sedia maklum Kuala Lumpur sendiri sudah mempunyai laluan berbasikalnya yang tersendiri tetapi kenapa hanya gunakan ia dihari minggu sedangkan ia boleh digunakan setiap hari. Kita patutnya tidak menghadkan pengunaan sistem berbasikal hanya pada hari cuti dan hari minggu dan seharusnya meluaskan ia pada hari-hari bekerja. Gerakan NGO dan usaha komuniti setempat yang mempromosikan pengunaan basikal sebagai satu bentuk pengangkutan dan riadah ini sepatutnya di ikuti sebagai satu contoh yang baik.

Kebergantungan kepada kenderaan bermotor sebenarnya satu langkah yang tidak “sustainable” kepada alam sekitar dan iklim, dimana jumlah pembebasan gas hijau dan pengeluaran karbon yang tinggi bukan sahaja menyesakkan laluan dan lebuhraya tetapi juga menurunkan kualiti udara yang seterusnya mengakibatkan wujudnya persekitaran yang tidak sihat. Ia juga tidak mampan bilamana keperluan memperbesarkan jalanraya dan lebuh raya tetap tidak menyelesaikan permasalahan kesesakan lalulintas dan seterusnya tidak mengurangkan pengeluaran gas rumah hijau serta pembebasan karbon.

Jadi kami melihat, satu langkah dalam mengurangkan kebergantungan kepada kenderaan bermotor adalah dengan memperkenalkan sistem Kongsi Basikal dikawasan yang mempunyai hubungan sistem pengangkutan awam yang sangat trampil, mewujudkan zon bebas kenderaan bermotor dan mewajibkan pengunaan basikal persendirian untuk bergerak dari satu tempat ke tempat lain, pengenalan cukai karbon dan cas karbon bagi pengguna kenderaan bermotor yang memasuki zon bebas kenderaan bermotor tersebut, selain mewujudkan infrastruktur yang mesra pengguna basikal.

Ini tidak semestinya perlu dilaksana oleh kerajaan pusat. Ia boleh dilaksana oleh pihak berkuasa tempatan atau kerajaan negeri, malah ia boleh dilaksana oleh bandar-bandar satelit yang berhubung dengan kawasan perumahan baharu seperti di Seri Iskandar atau di kawasan komuniti perumahan yang sudah sedia ada wujud dengan pembangunan sekitar dan mempunyai infrastruktur pengangkutan awam seperti kawasan Setiawangsa mahupun Wangsa Maju dan kawasan ini sudah mempunyai laluan berbasikal. Subang Jaya juga memperlihatkan inisiatif pihak berkuasa tempatan untuk mewujudkan laluan berbasikal malah Kuala Lumpur, ibu kota kita menerusi DBKL bakal 2 menetapkan laluan berbasikal khusus. Tidak lupa usaha kerajaan Negeri Selangor yang mahu setiap majlis perbandaran untuk mewujudkan laluan berbasikal masing-masing.Apa yang diperlukan adalah anda dan basikal anda.

Usaha pihak sukarelawan, kelab dan peminat basikal sedikit sebanyak mengerakkan usaha pihak berkuasa untuk mewujudkan infrastruktur sedemikian.

Untuk memperluas dan memupuk lagi pengunaan basikal secara harian, pengenalan pengecualian cukai untuk pembelian dan sengaraan basikal boleh diperkenalkan atau insentif atau pengecualian cukai bagi inisiatif hijau oleh orang perseorangan dimana ini secara tidak langsung menguntungkan mereka sendiri yang berinisiatif mahu mengurangkan kesan karbon mereka sendiri.

Bayangkan, berapa banyak yang dapat kita jimatkan wang dari segi pembelian petrol dan hanya menumpukan kepada pengunaan sistem transit massa dan berbasikal malah mendapat pengecualian cukai dan insentif lagi. Dalam situasi ekonomi yang tidak menentu sekarang saya melihat alternatif sebegini sangat menguntungkan kita dan alam sekitar pada masa sama kerana inisiatif sebegini tidak perlukan gerakan dari kerajaan atau badan berwajib tapi bermula dengan perubahan dari kita sendiri.

Melihat dari sudut kos efektif berbasikal berbanding kenderaan bermotor saya mendapati bahawa dengan berbasikal kita :

1.tidak perlu membayar cukai jalan
2.tidak perlu menanggung kos bahan api
3.kos sengaraan yang lebih rendah berbanding kenderaan bermotor
4.tidak melibatkan pengunaan tol – hanya jaringan sistem pengangkutan awam
5.tiada kos dan cas tempat letak kenderaan

Jika setiap seorang dari kita memulakan inisiatif berbasikal ini, dan dengan perkumpulan jumlah kelab berberbasikal yang kini semakin berkembang luas saya pasti ia dapat sekurang-kurangnya dilaksana pada peringkat komuniti kecil seperti kawasan perumahan atau bandar satelit dan kemudian ia dapat berkembang ke bandar-bandar besar jika kesatuan berbasikal dapat menekan pihak pemerintah untuk menyediakan infrastruktur yang berkaitan. Pada masa sama ia menguntungkan alam sekitar kita.

Sudah sampai masanya kita bergerak kearah inisiatif hijau dan mesra alam dan mengurangkan kebergantungan kepada bahan api fosil yang jelas tidak mampan.

Untuk menunggu kenderaan elektrik, ia bakal mengambil masa yang lebih panjang kerana ketiadaan infrastruktur untuk mengecas sumber kuasa bateri dan mungkin kita perlu menunggu Elon Musk untuk betul-betul menguasai perusahaan kenderaan elektrik serta sumber kuasa baterinya matang baharulah kita dapat betul-betul meninggalkan bahan api fosil.

Tapi sementara itu, tidak salah untuk berbasikal kerana ia menjimatkan wang, menyihatkan tubuh badan dan mesra dengan alam sekitar kita.

Apa pendapat anda?

Adakah anda merasakan komuniti anda mampu untuk beralih dari kebergantungan kepada bahan api fosil dan kenderaan bermotor kepada sistem pengangkutan yang lebih mesra alam?

Adakah anda mempunyai idea yang lebih mampan dan lebih baik untuk dikongsikan?

Nyatakan pendapat anda diruangan komentar.


Filem Hantu Kak Limah Dalam Realiti Masyarakat Malaysia

1. Harap Subsidi – Orang kampung semua tunggu subsidi baja. Realitinya, minyak dah tak ada subsidi dan diikat pada purata harga minyak mingguan, namun orang kita masih hidup dalam illusi subsidi. Dan tanpa kita sedar, kita jadi bangsa yang diikat oleh subsidi dari A hingga Z.

2. Percaya Khabar Angin – Semua orang kampung sangka kak limah hantu padahal dia gila. Hari ini kat facebook, berapa banyak antara kita senang sangat percaya khabar angin. Khabar angin berlambak kita peluk laksana sebuah kebenaran yang nyata. Lagi-lagi dari politikus pujaan kita.

3. Kalau kerja gomen semedang seminar – si baler keje bawak ambulans asyik-asyik ade seminar. Maknanya orang kita ni, terutama yang kerja kerajaan, dan swasta juga (jangan nak lari) banyak yang nak mengular dengan seribu alasan. MC lah, ada seminar, bini sakit dan sebagainya.

4. Belum apa-apa dah menghukum – contoh anak kak limah pergi panjat gunung kinabalu, sihat walafiat tapi pak abu si ketua kampung kata dia mati jatuh gaung. Itulah orang kita. Sebuah kes belum diadili, namun ramai yang dah jadi hakim jatuhkan hukum. Lagi-lagi kes jenayah yang viral.

5. Tak tengok akademi fantasia ke – sikap masyarakat yang suka tengok rancangan hiburan. Kita dari dakwah agama, ke menyanyi, jawab kuiz, semua harus dibawa dalam bentuk hiburan menandakan bahawa sesungguhnya masyarakat kita berenang dalam hendonism.

6. Panggil bomoh globalisasi – semedang ada yang mohon bantuan perdukunan dan perbomohan. Seolah-olah semua penyakit di dunia ini ialah angkara ilmu hitam dan bomoh. Seolah-olah semua perkara yangt berlaku di dunia adalah angkara jin, hantu dan iblis sahaja. Bagi aku, nak percaya bomoh ni semua selepas kau ikhtiar habis perubatan moden.

Perubatan moden tu bukan fizikal jer, tapi mental. Berapa banyak antara kita yang tak tahu kita ada penyakit mental. Bipolar, Multiple Personality Disorder, dan gejala-gala seperti kemurungan, depresi yang melampau. Banyak yang salah faham penyakit yang disebut di atas dengan buatan orang. Akhir sekali penyakit yang boleh diubati dek perubatan moden, kekal jadi barah apabila kita lagi suka baca jampi dan percaya orang hantar jin.

Orang kita hari ini juga suka benda ajaib dari benda sains yang ikut peraturan alam. Sebab tu produk pseudo-sains yang jelmaan amalan perbomohan alaf baru banyak dianuti banyak orang kita. Dan ingat ya, bomoh-bomoh ni dosa berat. Khurafat. Jumpa ustaz pulak pastikan kita jangan lupa perubatan moden. Yang berjumpa dengan ustaz, secara peribadi kata saya periksa sakit secara fizikal dan mental di hospital sebelum berjumpa dengan ustaz. Biar ikhitiar secara halus ini kita jadikan jalan selepas mencuba

7. Hamba Politik – sembang pasal Che Nin meninggal dunia tapi larut ke pilihanraya. Maknanya orang kita ialah hamba politik tanpa kita sedar. Hari ini lihatlah di portal-portal berita online, kisahnya pasal perogol rogol anak, entah dikaitnya dengan Najib. Kisah pasal anak-anak tahfiz jadi mangsa khianat, di doanya politikus yang dibenci jadi abu dibakar hidup-hidup.

8. Tindakan melulu – Ucop gila nak bakor rumoh kak limah secara demokrasi katanya. Tragedi rumah tahfiz dibakar kerana kononnya khianat adalah kerana perbuatan melulu suspek. Rakyat Malaysia terus menjatuhkan hukuman tanpa perbicaraan juga tindakan melulu. Mereka yang menaikkan ke facebook gambar-gambar OKT bawah umur ini juga tindakan melulu.

Mereka yang menunding jari ke pelbagai pihak dalam kes tragedi ini juga melulu. Mereka yang mintak seluruh tahfiz kena tutup jugak melulu. Mereka yang bukan Islam yang memandai-mandai menyamakan konsep martyr dan syahid akhirat dalam Islam lalu menembak orang Islam pun sebuah tindakan melulu. Kita adalah bangsa yang terlalu melulu-lulu dalam segala tindak-tanduk kita.

9. Sembang kencang – Abi Hurairah bawak moto lari dari kak limah katanya 8 tiang dia pergi padahal 8 batu nesan je. Ini tak perlu aku ulas. Setiap hari ada jer manusia sembang kencang. Lagi-lagi kat facebook ni. Hiperbola jer lebih. Yang tak boleh tahan, yang suka sembang kencang dengan kisah versi “makcik pakcik jiran mak aku yang nampak” semata-mata nak justifikasikan cerita dia.

10. Mesyuarat JKKKKKKK – panggil semua orang kampung untuk cari jalan menyetel dan meng-settle-kan masalah hantu kak limah Dalam aspek ini, ia menggambarkan kepimpinan pemerintah yang mana bila ada musibah baru nak tubuhkan suruhanjaya khas, siasatan khas, mesyuarat tergempor, pasukan khas kajian. Padahal kalau pemerintah dah ambil langkah berjaga-jaga, SOP yang betul, dan pengurusan yang cemerlang, kebanyakan masalah tidak perlu suruhanjaya khas, siasatan khas, dan sebagainya.

11. Kita bubarkan parlimen, tubuhkan parti baru – Pak Abu tiba-tiba sarankan usul diatas bila ditanya apa tindakan selanjutnya semedang bomoh-bomoh globalisasi gagal mengekang kak limah.Yang ini setempek kepada ahli politik. Bila tak setuju lompat parti. Tubuh parti baru. Tak pun masuk parti lawan.

12. Tak nampak kemajuan depan mata – masa awal-lawal filem ni ditunjukkan jaga kilang pasior kena sampuk dek ufo. Diakhir filem, bila orang-orang kampung dan ambulans kejor kak limah ghopenye yang disampuk tu bukan ufo tapi kren. Baler si pemandu ambulans sindir – itulah kemajuan didepan mata tak nampak.

Ini menunjukkan perlambangan masharakat yang seharian mengomel sana sini akan kekurangan yang semerba walhal banyak pembangunan dan penambahbaikan wujud didepan mata tapi buat-buat tak nampak. Mungkin sebab silau dek politik. Anggap lampu kren tu politik kepartian yang menyelubungi massa dengan persepsi tak baik berkenaan negara.

13. Aku ini ourang Indonesiyya – yang ni bukan masharakat kita tapi orang negeri seberang yang apa benda pun dia nak menang, dia je yang hebat, dia je yang serba serbi bagus. Depa je la yang betul. Depa sajalah yang paling mendunia. Kopassus no 3 paling kuat di Asia kata deme. Siap jampi lah natrium kalsium magnesium segala. Lawan yeti la. Sampai terusan Suez la. Gunung Everest lah. Bomoh globalisasi lah. Sekali kena tampor kak limah menggelupur serba serbi.

14. Ucop Yang Tak Lumpuh Tapi Pakai Wilcha – sI Ucop ni suruh si Abi dok tolak dia dalam kerusi roda. Tapi sebenarnya kaki dia elok jer. Tapi penduduk kampung seolah-olah buat-buat buta akan kemampuan Ucop.

Ini adalah perlambangan kepada orang Melayu yang yang rela disontot oleh scammer, MLM, skim piramid dan seumpama dengannya. Bukti penipuan dah ada depan mata. Orang tu ada track rekod menjahamankan periuk nasik orang. Tapi atas nama “tak baik menjatuhkan bisnes orang Melayu”, maka ramai rela ditipu oleh para scammer.

Sama juga dengan kes orang ternama. Hanya sebab depa ada nama, kaya-raya dan berjawatan, banyak orang kita tutup mata akan perangai jelik mereka. Alasannya, “dia tu Melayu berjaya, kaya-raya. Kau ada apa?” Maka kita berterusan jadi masyarakat yang tutup mata akan kesalahan orang berkedudukan. Perangai tidak senonoh mereka ternampak halal di mata kita.

Lagi-lagi dalam filem, Ucop anak saudara tok ketua. Berkedudukan. Tak gitu?


T-Rex Bersaiz Burung Berusia 120 Juta Tahun Dulu

Baru-baru ini, kumpulan ahli arkeologi China telah menemui fosil burung yang berusia 120 juta tahun dulu di timur laut China. Namun, tengkorak fosil burung yang panjangnya 2 sentimeter ini menarik perhatian pengkaji kerana ia mempunyai persamaan dengan tengkorak T-Rex (Tyrannosaurus Rex), iaitu dinosaur karnivor yang pernah bermaharajalela di zaman dinosaur itu sendiri.

Bagaimana saintis tahu bahawa tengkorak burung yang hanya bersaiz seperti burung pipit ini mempunyai persamaan dengan tengkorak T-Rex? Adakah kedua-dua haiwan ini di bawah satu keluarga dan induk yang sama, kemudian berevolusi dan berpecah kepada dua kumpulan spesis?

Imbasan CT terhadap fosil tersebut menunjukkan bahawa fosil itu adalah sejenis spesis burung terawal yang telah pupus bernama ‘enantiornithines’. Biasanya saiz burung enantiornithines hanyalah sebesar telapak tangan. Ada antara burung ini saiznya lebih kecil dari saiz lipas.

Walaupun bersaiz kecil, spesis burung ini mempunyai kepelbagaian jenis cakap dan sayap, menjadikan burung ini adalah antara spesis burung terawal yang begitu besar kepelbagaiannya. Sehingga kini, walaupun spesis burung ini telah pupus, ciri-ciri terdapat pada burung tersebut masih ditemui pada spesis burung-burung kini.

Menurut ahli paleontologi bernama Min Wang dari Chinese Academy of Sciences, burung enantiornithines yang mempunyai ‘tengkorak dinosaur’ tidak menghalang burung ini untuk berjaya menyebarkan spesisnya di seluruh dunia selama berpuluh juta tahun semasa fasa Cretaceous.

Mekanisme tengkorak fosil burung ini berbeza dengan tengkorak spesis burung kini. Biasanya rahang burung kini bergerak sendiri mengikut arahan otak tetapi rahang fosil burung ini seperti ‘berkunci’ dan tidak bebas bergerak. Tambahan pula, posisi otot rahang burung enantiornithines ini didapati sama dengan posisi otot rahang pada haiwan reptilia seperti buaya dan cicak.

Tambahan pula, bahagian belakang tengkorak fosil burung ini adalah sama dengan bahagian belakang tengkorak haiwan raptor, spesis dinosaur karnivor bersaiz kecil. Dengan keputusan ini, pengkaji mengandaikan fosil ini adalah bukti bahawa spesis burung terawal adalah hasil pembentukan evolusi dari kumpulan dinosaur kecil seperti Velociraptor dan Microraptor. Rahang burung kemudian berevolusi lagi menjadi rahang spesis burung kini bersesuaian dengan diet dan habitat tempat burung kini tinggal.

Inilah salah satu bukti yang dapat mengukuhkan teori burung berevolusi dari dinosaur, teori yang dikemukakan oleh majoriti ahli paleontologi yang sekian lama diperdebatkan dalam kalangan mereka. Jika spesis burung enantiornithines pupus semasa kepupusan besar-besaran fasa Mesozoik (66 juta tahun dulu), mungkin spesis burung kini tidak mampu mempelbagaikan populasi mereka.

RUJUKAN:

Capella, C. (26 Jun 2021). This Tiny, 120-Million-Year-Old Fossil Has a T. Rex-Like Skull on a Bird Body. Science Alert.


Kubu-Kubu Tinggal Di Jalan Sutera

Tatkala menyebut tentang Ayaz Kala, antara perkara yang paling diingati tentunya kubu-kubu yang pernah berdiri megah di sana. Pada hari ini, kubu-kubu yang menyimpan seribu satu kisah itu hanya wujud dalam bentuk puing-puing runtuhan. Namun, bentuk yang sedemikian rupa tetap memadai bagi mengenang detik-detik di mana ia berfungsi sebagai benteng pertahanan dari serangan-serangan nomad di Jalan Sutera.

DI MANAKAH LETAKNYA AYAZ KALA?

Ayaz Kala merupakan sebuah tapak arkeologi yang terletak di daerah Ellikqala, Karakalpakstan. Karakalpakstan pula merupakan sebuah republik autonomi di Uzbekistan yang bertempat di sempadan barat laut negara itu. Dalam kata-kata lain, ia juga membentuk sebahagian daripada wilayah Khwarezm.

Memandangkan wilayah tersebut terletak di sepanjang Jalan Sutera yang menghubungkan Timur dan Barat, maka ia merupakan tempat yang amat strategik pada masa purba. Oleh kerana itu, tidak hairanlah jika terdapat banyak petempatan atau kubu pertahanan dibina di sana.

Secara lebih terperinci, tapak Ayaz Kala berlokasi di sebelah timur banjaran gunung Sultan-Uizdag dan di sepanjang penghujung selatan Gurun Kyzylkum (Pasir Merah), iaitu gurun ke-15 yang paling besar di dunia. Kubu-kubu di Ayaz Kala dibangunkan dengan agak tinggi sekaligus membuatkannya mudah dilihat. Ketinggian itu juga membolehkan pihak yang mengawal kubu ini mengesan kehadiran musuh walau dari jauh. Sememangnya, kubu-kubu ini digunakan sebagai benteng pertahanan terhadap nomad-nomad dari padang pasir yang lazim menyerang.

LEGENDA PEMBINAAN KUBU DAN JANJI PALSU

Menurut legenda tempatan, Ayaz Kala meraih namanya daripada seorang wira tempatan yang bernama Ayaz. Dalam satu versi penceritaan, Ayaz diperincikan sebagai seorang pengembala sementara versi yang lain pula menyebut beliau sebagai seorang pahlawan sahaya.

Apapun, dalam legenda berkenaan, diceritakan bahawa pemerintah Khwarezm dikusutkan dengan serangan nomad-nomad dari padang pasir yang kerap menceroboh sempadan utara kerajaannya. Oleh kerana itu, beliau menyatakan hasrat mahu membangunkan sebuah kubu bagi mempertahankan sempadannya.

Beliau malah melontarkan janji untuk mengahwinkan mana-mana lelaki yang berupaya membangunkan sebuah kubu bagi kerajaannya dengan puterinya. Tatkala mendengar khabar tentang janji tersebut, Ayaz pun mula membina sebuah kubu. Ketika melihat Ayaz hampir berjaya menyiapkan pembinaan kubunya itu, si raja bertindak mengingkari janjinya lantaran enggan bermenantukan seorang pengembala/sahaya. Justeru, si raja menyerahkan puterinya kepada lelaki lain untuk dikahwini. Selepas mendengar berita tersebut, Ayaz langsung sahaja berhenti membina kubu itu.

SEJARAH SEBENAR AYAZ KALA

Walau bagaimanapun, sejarah sebenar Ayaz Kala tidak sepadan dengan legenda yang dinukilkan di atas. Misalnya, kubu yang berada di tapak Ayaz Kala bukan cuma sebuah, tetapi tiga. Tambahan lagi, kubu-kubu berkenaan tidaklah dibina pada masa yang sama atau oleh dinasti yang sama. Sebaliknya, ia didirikan pada tempoh yang agak lama, yakni antara kurun ke-4 SM sehingga kurun ke-7 M.

Tiga buah struktur ini dibina oleh kuasa-kuasa yang berbeza yang pernah menguasai wilayah berkenaan. Memandangkan ia terletak di Jalan Sutera, maka tidak hairanlah jika pihak-pihak yang menguasai kawasan ini berhasrat mahu melindunginya.

Justeru pada hakikatnya, kubu-kubu Ayaz Kala hanya merupakan sebahagian daripada kubu-kubu pertahanan yang terdapat di hujung Gurun Kyzylkum. Terdapat banyak lagi kubu lain yang pernah berdiri megah di rantau Khwarezm, dan kerajaan Uzbekistan sendiri kini berusaha untuk meraih pengiktirafan buat kubu-kubu berkenaan (termasuklah kubu-kubu Ayaz Kala) sebagai Tapak Warisan Dunia.

Dengan kedudukannya yang terletak di timur dan selatan Laut Aral dan di sepanjang Amu Darya (Sungai Oxus), rantau Khwarezm secara efektif dianggap sebagai persimpangan antara Timur dan Barat. Justeru, ia banyak meraih manfaat daripada aktiviti perdagangan yang dijalankan di sana. Pada tempoh antara kurun ke-6 dan kurun ke-4 SM, Khwarezm merupakan sebahagian daripada Empayar Achaemenid. Setelah itu, ia didominasi oleh empayar-empayar yang bersilih ganti.

Pada kurun ke-11 Masihi, rantau ini mencapai zaman kemuncak apabila Empayar Khwarezmi ditubuhkan. Empayar ini diasaskan oleh Anushtegin Gharchai, seorang bekas hamba Turki dari Seljuk yang dilantik sebagai gabenor Khwarezm. Oleh kerana itu, para pemerintah Empayar Khwarezmi dapatlah disebutkan sebagai pihak bawahan Seljuk.

Pun begitu, mereka pada akhirnya tetap jua meraih kebebasan dan kemerdekaan. Pada kemuncak kuasanya, Empayar Khwarezmi tidak hanya menguasai Asia Tengah. Akan tetapi, ia turut mendominasi Iran. Namun, menjelang kurun ke-13, empayar tersebut tumbang akibat diserang oleh Monggol.

Wujud kemungkinan bahawa raja yang diceritakan dalam legenda tempatan tadi merupakan pemerintah Empayar Khwarezmi, memandangkan empayar tersebut merupakan empayar paling masyhur yang pernah berdiri di rantau Khwarezmi. Walau bagaimanapun, sebagaimana yang telah disebutkan di atas, kubu-kubu yang terdapat di gurun ini dibina pada kurun ke-4SM hingga kurun ke-7M, iaitu jauh sebelum tertubuhnya Empayar Khwarezmi.

SENI BINA KUBU AYAZ KALA III

Kubu yang paling tua di antara tiga kubu Ayaz Kala dikenali sebagai Ayaz Kala III. Pun begitu, bahagian tertua yang dimaksudkan ini bukanlah struktur keseluruhannya. Bahagian ini, yang disebut sebagai Ayaz Kala III (a), dipercayai dibina pada kurun ke-5 hingga kurun ke-4 SM. Ayaz Kala III (a) merupakan sebuah bangunan monumental yang dibahagikan kepada empat bahagian utama, setiap satunya mempunyai sejumlah bilik. Ayaz Kala III (a) terletak di penjuru timur laut struktur keseluruhan Ayaz Kala III.

Dengan keluasannya yang mencecah 5 hektar (50000 meter persegi), Ayaz Kala III dianggap sebagai salah sebuah kubu paling besar di Karakalpakstan. Kubu yang dikelilingi tembok ini dibina pada kurun pertama atau kedua Masihi, iaitu pada era Kushan. Ia berbentuk segi empat selari dan mempunyai sejumlah menara peninjau berbentuk bulat.

Berdasarkan bukti arkeologi yang ditemui, sebahagian besar ruangan dalam kubu ini kosong. Penemuan ini melahirkan andaian bahawa Ayaz Kala III mungkin hanya berfungsi sebagai markas tentera. Terdapat juga kemungkinan yang ia digunakan sebagai kediaman pemerintah atau tempat perlindungan bagi para petani semasa berlakunya peperangan. Namun malangnya, pada hari ini kita hanya dapat melihat kubu ini dalam rupa bentuknya yang kasar sahaja.

CELAHAN PEMANAH DAN MENARA-MENARA PENINJAU: AYAZ KALA I

Jika dibandingkan dengan Ayaz Kala III, keadaan dua buah kubu lain, iaitu Ayaz Kala I dan Ayaz Kala II jauh lebih terpelihara. Ayaz Kala I terletak di puncak sebuah bukit yang berpermukaan rata. Lokasi ini sekaligus membolehkannya memantau kawasan sekitar. Menurut ahli-ahli arkeologi, Ayaz Kala I dibina sekitar kurun ke-4 atau kurun ke-3 SM.

Saiz kubu ini agak kecil jika dibandingkan dengan Ayaz Kala III. Keluasannya hanya mencapai 2.7 hektar (27 000 meter persegi). Pelan binaan Ayaz Kala I berbentuk segi empat tepat dan ia dibina di sepanjang paksi utara-selatan.

Pada bahagian hujung selatan kubu ini terdapat sebuah struktur petak tambahan, di mana ia boleh diakses dari sebelah timur. Struktur tambahan ini dibina bagi tujuan meningkatkan lagi pertahanan kubu tersebut, memandangkan ia menuntut pihak penceroboh agar melepasi dua buah gerbang. Dalam proses tersebut, mereka tentunya akan terdedah kepada serangan pasukan pemanah yang bertahan di dalam kubu.

Tembok yang mengelilingi Ayaz Kala I bukan hanya sebuah, tetapi dua buah siri tembok. Tembok-tembok ini mencapai ketinggian 10 meter (32.8 kaki). Di celah-celah dua tembok ini pula terdapat sebuah koridor yang bahagian atasnya ditutupi dengan sambungan antara satu tembok dengan satu tembok yang lain.

Kefungsian Ayaz Kala I sebagai benteng pertahanan mula hilang selepas Ayaz Kala III dibina. Pada era Kushan, kubu ini hanya berfungsi sebagai pos kawalan. Apapun, terdapat kemungkinan bahawa masyarakat tempatan terus menggunakan Ayaz Kala I sebagai tempat perlindungan hingga ke zaman pertengahan.

Di bahagian dalam tembok kedua (tembok luar) terdapat sejumlah lubang yang membolehkan para pemanah yang bertahan di dalam kubu untuk membidik panah ke arah musuh dengan selamat. Lubang atau celahan ini juga berfungsi sebagai saliran air hujan. Bagi menambahkan lagi ciri pertahanan kubu Ayaz Kala I, sejumlah 45 buah menara peninjau yang berbentuk separa lonjong dibina.

AYAZ KALA II – KUBU PALING TERKINI

Ayaz Kala II merupakan kubu yang paling lewat dibina jika dibandingkan dengan dua kubu lain, iaitu pada kurun ke-7/8 Masihi. Pada waktu itu, wilayah Khwarezm diperintah oleh sebuah dinasti tempatan yang dikenali sebagai Afrighiyah. Kebanyakan maklumat yang kita miliki tentang dinasti in datangnya dari karya-karya seorang polimath kurun ke-10/11, Abu Rayhan al-Biruni.

Sebagai seorang yang berasal dari Khwarezm, al-Biruni menyebutkan bahawa Dinasti Afrighiyah sudah pun memerintah kawasan tersebut sejak tahun 305 Masihi lagi. Tambahnya lagi, dinasti tersebut mempunyai 22 orang pemerintah secara keseluruhan, di mana setiap seorang daripadanya merupakan putera kepada pendahulunya. Dinasti Afrighiyah memerintah Khwarezm selama 690 tahun.

Walau bagaimanapun, tidak banyak yang kita ketahui tentang empat kurun terawal pemerintahan mereka. Maklumat berkenaan dinasti ini hanya hadir setelah Islam tiba di rantau tersebut dan pemerintah-pemerintah Afrighiyah mula memeluk agama itu pada kurun ke-8 dan kurun ke-9 Masihi.

Apapun, al-Biruni mencatatkan bahawa Dinasti Afrighiyah ditubuhkan oleh seorang lelaki bernama Afrig. Tambah menarik, beliau juga menyebutkan bahawa Afrig pernah membina sebuah kubu besar bernama Fila atau Fir di lokasi berhampiran ibu kotanya, Kath (Beruniy pada era moden), yang terletak di tebing Amu Darya dan tidak terlalu jauh dari tapak Ayaz Kala.

Menurut al-Biruni, bangunan kubu ini dijejaskan oleh aliran sungai yang berubah. Akibatnya, ia disapu habis oleh Amu Darya pada kurun ke-19. Semasa era al-Biruni, apa yang tinggal hanyalah kesan tinggalannya sahaja. Apapun, Ayaz Kala II dibina pada tarikh yang lebih terkemudian dan ia mampu bertahan sehingga ke hari ini.

Ayaz Kala II dibina pada sebuah bukit kecil berbentuk kon yang berada di selatan bukit utama tempat Ayaz Kala I dibina. Saiz Ayaz Kala II jauh lebih kecil berbanding dua kubu lain. Kubu ini terdiri daripada dua bahagian – bangunan utamanya berbentuk bujur dan ia dapat diakses melalui gerbang yang berada barat daya.

Gerbang ini pula dihubungkan dengan sebuah terowong sepanjang 50 meter (164.04 kaki) yang terbentang di kaki bukit. Ayaz Kala II mungkin terus digunakan sehingga kurun ke-13. Apa menarik bagi kubu ini adalah sebahagian filem tentang biografi Genghis Khan dirakam di Ayaz Kala II. Malahan, terdapat kemungkinan bahawa kru filem berkenaan ‘membaiki’ sebahagian tembok dan ‘membina semula’ gerbang masuk kubu ini.

Walaupun kesemua usaha ini sama sekali tidak direkodkan, pengubahan di era moden dapat dikesan dengan jelas pada struktur berkenaan memandangkan saiz bata lumpur yang digunakan bagi membaikinya agak kecil jika dibandingkan dengan batu lumpur asal.

BANGUNAN AGAM

Walaupun ketiga-tiga buah kubu ini merupakan mercu tanda paling utama bagi Ayaz Kala, kita tidak seharusnya melupakan struktur-struktur lain yang turut terdapat di sana. Sebahagiannya telah pun digali dan ditemui, sementara ada pula yang masih terkubur menanti masa untuk dijumpai. Antara struktur paling menonjol adalah binaan yang berdiri di kaki bukit. Binaan tersebut dikenali sebagai ‘bangunan agam’ dan ia dihubungkan dengan Ayaz Kala II melalui sebuah terowong.

Tidak banyak yang dapat kita lihat dari binaan tersebut, walau ia diandaikan sebagai bangunan yang paling indah di Asia Tengah pada zaman pertengahan awal. Ekskavasi-ekskavasi lanjut telah pun dijalankan di situ dan antara penemuan yang paling signifikan ialah syiling-syiling Dinasti Afrighiyah. Bangunan ini dipercayai dibina pada kurun ke-4 Masihi dan mengalami kerosakan akibat dua buah kebakaran. Pada kurun ke-6/7 Masihi, bangunan agam ini digunakan sebagai tempat perlindungan sebelum akhirnya ia ditinggalkan secara mutlak.

MEMPERAKUI NILAI TAPAK ARKEOLOGI AYAZ KALA

Sejurus selepas kefungsiannya sebagai benteng pertahanan hilang, kubu-kubu Ayaz Kala sirna dari ingatan dunia. Namun pada 1940an, kubu-kubu tersebut ditemukan semula oleh seorang ahli arkeologi Soviet, iaitu Sergey Tolstov, yang mengusahakan Ekspedisi Chorasmian.

Walau bagaimanapun, sejak ianya ditemui, kubu-kubu tersebut tidak dijaga dengan rapi sekaligus ia terdedah kepada cuaca. Memandangkan struktur-struktur ini dibina daripada batu lumpur, maka ia mudah terhakis akibat pelbagai faktor, seperti hujan, tumbuh-tumbuhan, dan para pelancong yang datang melawat tapak-tapak berkenaan.

Pun begitu, signifikasi kubu-kubu Ayaz Kala sudah pun diperakui. Pelbagai usaha juga dilakukan bagi memastikan ia dapat terus berdiri megah untuk tatapan generasi akan datang. Sebagai contoh, pada tahun 2005, Ayaz Kala dirangkumkan sebagai sebahagian daripada CentralAsianEarth, iaitu sebuah “bengkel latihan praktikal tentang pemuliharaan struktur-struktur tanah di Asia Tengah dan Afghanistan” yang dilaksanakan oleh UNESCO.

Tambahan pula, pada tahun 2008, kerajaan Uzbekistan menyerahkan penyertaan kubu-kubu Ayaz Kala kepada UNESCO supaya ia dapat diiktiraf sebagai Tapak Warisan Dunia dengan label ‘Istana-Istana Padang Pasir dari Khorezm Purba’. Walau bagaimanapun, masih banyak lagi usaha yang perlu dilakukan demi melindungi kubu-kubu purba ini.

TERJEMAHAN:

Wu Mingren. (18 Mei 2020). The Ayaz Kala Desert Fortresses: Spectacular Silk Road Ruins. Ancient Origins. https://www.ancient-origins.net/ancient-places-asia/ayaz-kala-0013726


Tokku Paloh: Ulama Kemerdekaan Terengganu

Beliau antara ulama tersohor di Terengganu bersama barisan ulama yang lain. Peranan yang dimainkan oleh beliau bukan sekadar merangkumi perkembangan dakwah dan pendidikan agama di Terengganu, namun turut memberi sumbangan besar dalam mencetuskan semangat anti-penj4jah serta membantu memelihara kedaulatan negeri Terengganu.

Kita akan menyorot kembali kisah Tokku Paloh, ulama terkemuka di Terengganu dan kisah hidup beliau yang banyak berjasa dalam perkembangan pendidikan dakwah di negeri tersebut. Artikel ini turut mengupas sedikit sebanyak kaedah pendekatan dakwah beliau, keterlibatannya dalam menggubal undang-undang di negeri Terengganu serta perjuangannya men*ntang penj4jah.

Sejarah Awal

Nama sebenar beliau adalah Sayyid Abdul Rahman bin Sayyid Muhammad Al-Idrus dan telah dilahirkan pada tahun 1817 Masehi (bersamaan 1233 Hijrah) di Kampung Chabang Tiga, Kuala Terengganu. Bapa beliau merupakan seorang ulama terbilang, iaitu Tokku Tuan Besar (Sayyid Muhammad bin Zainal Abidin al-Idrus) manakala ibunya adalah Tokku Tuan Besar Hajjah Aminah.

Tokku Paloh merupakan anak kedua kepada Tokku Tuan Besar daripada perkahwinannya dengan isteri pertama, iaitu Tok Ku Tuan Besar Hajjah Aminah. Adik-beradik beliau yang lain adalah Sayyid Zain, Syed Mustafa, Syed Ahmad, dan Syed Hassan.

Tokku Paloh telah memulakan pendidikan asas daripada bapanya sendiri, yang mana ia merangkumi pengajian Al-Quran dan asas-asas agama yang lain. Apabila beliau semakin meningkat dewasa, Tokku Paloh menuntut ilmu pula dengan Haji Wan Abdullah bin Mohd Amin (Tok Sheikh Duyong) yang juga merupakan seorang mufti dan ulama terkenal di Terengganu.

Usai pengajiannya dengan Tok Syeikh Duyong, beliau telah dihantar oleh bapanya untuk meneruskan pengajian ke Tanah Suci Mekah. Sewaktu di Mekah inilah, beliau telah berguru dengan ramai ulama hebat dan terkemuka pada masa itu seperti Sheikh Ahmad Zaini Dahlan, Sheikh Muhammad Said al-Kaltani, Sheikh Muhammad bin Sulaiman Hasbullah, Saidi Ahmad Madzhar al-Mahdi, dan Syed Abdullah Ali al- Zawawi.

Antara cabang ilmu yang dituntut oleh Tokku Paloh sepanjang pengajiannya di Mekah ialah ilmu fiqh, usuludin, tasawuf, hadis, tafsir, dan nahu. Walau bagaimanapun, beliau telah menunjukkan minat yang lebih mendalam bagi cabang ilmu tasawuf dan beliau merupakan pengamal tarekat Naqshabandiyah.

Setelah hampir 10 tahun berada di Mekah untuk menuntut ilmu, Tokku Paloh akhirnya pulang ke Terengganu dan mengajar di masjid bapanya di Chabang Tiga. Selepas beberapa lama, beliau telah berpindah ke Kampung Paloh untuk memperluaskan lagi ajaran dakwahnya. Kampung Paloh merupakan sebuah kampung di tepi sungai Terengganu dan terletak lebih-kurang 7 kilometer daripada Kuala Terengganu dan ia adalah anugerah Sultan Zainal Abidin III kepada Tok Ku Paloh. Di Kampung Paloh inilah, Tokku Paloh telah membuka madrasah dan pondok yang khusus untuk pengajaran dan pembelajaran agama Islam kepada para penduduk di situ.

Pendekatan kaedah pengajaran Tokku Paloh bukan sahaja menarik minat para penduduk setempat, malah turut membawa para pelajar yang merantau dari Pahang, Pattani dan Kelantan. Kehadiran Tokku Paloh ini telah menyemarakkan lagi penyebaran agama Islam di Terengganu dan beliau juga telah membangunkan serta memajukan penempatan di kawasan Paloh.

Peranan sebagai pendakwah

Kehebatan Tokku Paloh dalam aktiviti penyebaran agama Islam pada abad ke-19 di Terengganu telah diakui oleh banyak pihak, berdasarkan jumlah pelajar yang datang berguru dengan beliau, termasuklah Sultan Zainal Abidin III pada waktu itu. Keperibadian beliau yang lemah-lembut, sopan serta sabar dengan gelagat para pelajar yang datang adalah antara faktor utama beliau begitu disenangi oleh ramai orang.

Tokku Paloh telah membuka Kampung Paloh yang dahulunya hanyalah sebuah kawasan yang dipenuhi hutan tebal, dan sekaligus menjadikannya sebagai tempat penyebaran ajaran Islam yang penting pada waktu itu. Beliau juga telah mendirikan rumah, surau serta madrasah sebagai tempat untuk belajar serta menyampaikan syarahan agama. Malah, Tokku Paloh turut menjadikan kawasan sekitarnya sebagai tempat untuknya berkebun dan menternak haiwan.

Peranan yang dimainkan oleh Tokku Paloh sebagai ulama dan pendakwah pada masa itu sangat menarik, berdasarkan kepada kaedah pengajaran yang digunakannya dalam memberi ilmu. Setelah berpindah dan membuka penempatan baru di Kampung Paloh, beliau turut mendirikan surau, pondok dan madrasah yang dijadikan tempat utama penyampaian syarahan agama.

Syarahan yang disampaikan oleh Tokku Paloh begitu lantang dan nyaring, sehingga ia menarik perhatian ramai penduduk sekitar di situ. Malah, ramai juga yang datang dari luar Terengganu untuk sama-sama menuntut ilmu dengan Tokku Paloh. Orang-orang yang datang dari Pahang dikatakan telah membina pondok serta rumah panjang berdekatan dengan surau beliau untuk dijadikan tempat tinggal sepanjang belajar di situ.

Selain daripada menyampaikan syarahan agama, Tokku Paloh turut mendokumentasikan ilmu yang dimilikinya melalui penulisan beberapa buah kitab. Dalam hal ini, beliau telah banyak dipengaruhi oleh bapanya sendiri, iaitu Tokku Tuan Besar yang begitu aktif dalam aktiviti penulisan bahan-bahan ilmiah dan kitab-kitab agama. Berdasarkan sejarah, hasil karya penulisan dan buku yang telah dihasilkan oleh Tokku Tuan Besar berjumlah 11 buah kesemuanya.

Dalam bidang penulisan, Tokku Paloh yang mempunyai kehebatan tersendiri dalam ilmu tasawuf telah menghasilkan sebuah kitab bertajuk Ma‘rīj al-Lahfān (Tangga Orang- orang yang Dahaga untuk Naik kepada Hakikat-hakikat Pengenalan), dan kitab ini seringkali menjadi rujukan para ilmuwan yang lain berkaitan tasawuf. Kitab ini membuat huraian mendalam berkaitan amalan-amalan tasawuf dan usuluddin, serta mengetengahkan pengajaran yang lebih tinggi. Persoalan-persoalan lain berkaitan falsafah dan metafizik pula hanya difahami dengan bimbingan guru.

Selain daripada kitab tasawuf ini, Tokku Paloh turut menghasilkan beberapa buah kitab yang lain seperti Targhīb al-Sibyān fī Hifz ‘Aqāid al-Iman dan Diyā ‘Uqūd al- Durratayn fī Tarjamat Kalimatayn al- Syahadatayn. Penghasilan penulisan kitab-kitab ini adalah berasaskan kepada prinsip Tokku Paloh yang diwarisi daripada bapanya bahawa adalah menjadi kewajipan bagi para ulama untuk menghasilkan karangan serta penulisan dalam bidang kepakaran masing-masing bagi memperluaskan ilmu pengetahuan. Ini adalah seperti apa yang diungkapkan sendiri oleh Tokku Paloh, iaitu:

“Kita, ulama, wajib atas setiap orang itu membawa akan ‘itiqad-nya kepada semua ulama dan menzahir akan dia mudah-mudahan jika tersalah dia, nescaya segera dia rujuk kepada yang sebenarnya; dan jika benar dia, nescaya ulama itu menjadi saksi atas benarnya di hadapan Allah”.

Hubungan dengan pihak istana

Pada sekitar abad ke-18 hingga ke-19, golongan Sayyid ini mempunyai pengaruh yang sangat besar dalam masyarakat setempat di Terengganu. Ciri-ciri keperibadian yang bersopan santun, lemah lembut serta pintar berbicara telah menjadikan mereka begitu berpengaruh dalam aspek sosial serta politik di Terengganu. Keluarga TokKu Paloh turut mendapat tempat yang istimewa dalam masyarakat di Kampung Paloh, malah mempunyai hubungan yang rapat dengan pihak istana.

Berdasarkan catatan sejarah, Tokku Paloh pernah berkahwin dengan kekanda Sultan Zainal Abidin III, iaitu Tengku Andak, tetapi dipercayai meninggal dunia di Mekah dan tidak dikurniakan zuriat. Syed Mohd Zain (adik-beradik Tokku Paloh) pula berkahwin dengan Syarifah Fatimah, iaitu anak saudara Baginda Sultan Omar. Tokku Embung pula mengahwini anak saudara Sultan Zainal Abidin III, iaitu Engku Nong.

Hubungan kemesraan yang terbina antara keluarga Tokku Paloh dengan pihak istana ini telah menyebabkan rumah beliau sering dikunjungi oleh kerabat diraja. Malah, Sultan Sulaiman Badrul Alam Shah pernah tinggal bersama-sama Tokku Paloh semasa kecilnya dan dijadikan anak angkat oleh Tokku Paloh.

Tokku Paloh telah dianugerahkan gelaran Sheikh Ulama Paduka Indera, iaitu gelaran tertinggi keagamaan sewaktu pemerintahan Sultan Omar. Malah, Sultan Zainal Abidin III sendiri merupakan anak murid kepada Tokku Paloh,dan baginda sering berulang-alik dari istana ke rumah Tokku Paloh bagi menuntut ilmu. Gandingan antara Sultan Zainal Abidin III dan Tokku Paloh inilah yang banyak mencorakkan sistem pentadbiran dan pemerintahan di Terengganu yang berasaskan kepada prinsip-prinsip agama Islam yang sebenarnya.

Atas nasihat serta pandangan yang diberikan oleh para ulama pada waktu itu, termasuklah nasihat Tokku Paloh, Sultan Zainal Abidin III telah melaksanakan undang-undang bagi kerajaan negeri Terengganu yang dikenali sebagai Itqan al-Muluk bi Ta’dil al-Suluk yang bermaksud “Kesungguhan Raja-raja dengan Pemerintahan yang Adil”. Pada 2 November 1911, kerajaan Terengganu telah menggubal perlembagaan yang mampu melindungi negeri itu daripada penguasaan pihak luar. Zaman pemerintahan Sultan Zainal Abidin III ini dianggap sebagai zaman kemuncak perkembangan dan kegemilangan perundangan Islam di Terengganu.

Tokku Paloh bukan sahaja menjadi penasihat agama kepada Sultan Zainal Abidin III, bahkan turut menjadi penasihat dalam pemerintahan dan pentadbiran baginda. Di samping perlantikan beliau sebagai Sheikh al-‘Ulama’, Tokku Paloh juga merupakan ahli Majlis Mesyuarat Negeri dan bertanggungjawab mentadbir negeri dan rakyat. Dalam melibatkan urusan yang berkait dengan British pula, Sultan Zainal Abidin III sentiasa meminta pendapat Tokku Paloh, contohnya dalam hal pemberian perlindungan peju4ng Pahang pada tahun 1895 dan dalam soal perjanjian yang melibatkan negeri Terengganu dan kuasa luar.

Pencetus perjuangan men*ntang penj4jah

Peranan para ulama pada waktu itu dalam mencetuskan penentangan terhadap penj4jahan serta penerimaan masyarakat terhadap perjuangan mereka itu adalah hasil daripada proses orientasi keagamaan yang telah berjalan dalam jangka masa yang panjang. Mereka ini tidak mahu berada di bawah pimpinan pihak penj4jah yang bukan sahaja berlainan agama dan akidah, malah turut mencampuri urusan adat istiadat orang Melayu.

Dalam hal ini, Tokku Paloh telah berperanan dalam menaikkan semangat para penduduk menentang penj4jah melalui penulisan kitabnya, yang mana beliau telah mencela golongan munafik yang dianggapnya sebagai golongan yang lebih berb*haya daripada orang kafir itu sendiri dan kedua-duanya adalah seteru Allah dan orang Islam. Daripada kitab yang dihasilkan oleh Tokku Paloh, iaitu Kitab Ma‘arij al-Lahfan ila Haqaiq al-‘Irfan, ia bukan sahaja menyampaikan ilmu tasawuf, malah isi kandungannya turut berjaya menanam sifat anti penj4jah dalam kalangan masyarakat setempat.

Tokku Paloh sendiri turut memberikan perlindungan dan semangat kepada para penentang penj4jah yang terlibat dalam Pember0ntakan Pahang iaitu Datuk Bahaman, Tok Gajah dan Mat Kilau setelah mereka berundur dan hampir menyerah diri apabila mengalami tekanan daripada kerajaan. Beliau juga telah memberikan bantuan seramai 200 orang penduduk Terengganu dan Kelantan untuk membantu para pejuang Pahang  bagi mengg*mpur dan meny*rang British hingga berjaya menawan k&bu British di Jeram Ampai, Pahang.

Sokongan Sultan terhadap Tokku Paloh telah membangkitkan lagi semangat rakyat setempat untuk mempertahankan agama dan tanahair. Disebabkan inilah, sewaktu pemerintahan Sultan Zainal Abidin III yang bergandingan dengan penasihatnya Tokku Paloh di Terengganu, kerajaan Terengganu menjadi negeri terakhir yang dij4jah oleh British di Tanah Melayu.

Kesimpulan

Tokku Paloh telah meningg4l dunia pada bulan Zulhijjah 1335 Hijrah bersamaan dengan bulan September 1917 Masehi. Kehilangan beliau telah memberikan suatu kesan yang besar bagi seluruh rakyat Terengganu pada waktu itu, kerana kedudukannya sebagai seorang ulama unggul dan terkemuka.

Tokku Paloh bukan sahaja telah berperanan sebagai guru dan pendakwah kepada rakyat, malah mempunyai fungsi penting dalam mencorakkan pentadbiran Islam di bawah pimpinan Sultan. Beliau juga terlibat dalam perjuangan menent4ng penj4jahan dan turut memberi sumbangan yang besar kepada kemerdekaan negara, keamanan dan kesejahteraan yang dikecapi rakyat pada hari ini.

RUJUKAN:

Engku Ahmad Zaki, E. A. (2012). Peranan Ulama dan Institusi Raja Memartabatkan Pendidikan Islam di Terengganu. In E. Abdul Rahman (Ed.), Terengganu Merentasi Tiga Abad: Kesultanan, Politik, Ekonomi, Agama dan Budaya (1st ed., pp. 212–229). Kuala Terengganu: Yayasan Diraja Sultan Mizan.

Mohd Roslan, M. N., Mohamad Fauzi, Z., & Noorzahidah, M. Z. (2011). Keterlibatan Ulama ’ dalam Perjuangan Kemerdekaan di Terengganu. Prosiding Nadwah Ulama Nusantara (NUN) IV: Ulama Pemacu Transformasi Negara, (November), 25–26.

Omar, S. H. S., Fadzli, A., Baru, R., & Norhashimah, Y. (2017). Tok Ku Paloh’s manual on sufi practices in Ma’arij Al-Lahfan Li Al-Taraqqi Ila Haqaiq Al-’irfan. Pertanika Journal of Social Sciences and Humanities, 25(Special Issue), 1–11.

Zakwan, M., Hazim, M., Azhar, M., & Hafizie, M. (2019). Ketokohan Tok Ku Paloh dan Pengaruhnya Terhadap Gerakan Penentangan Penjajah British di Pantai Timur Tok Ku Pa. Online Journal of Research in Islamic Studies, 6(3), 13–26.


Fizik Kuantum Untuk Pemula

Sekiranya anda adalah pelajar sains jurusan fizik, anda pastinya pernah ‘berkenalan’ dengan fizik kuantum. Fizik kuantum ini meliputi fizik pada skala yang amat kecil, di mana saiznya sering dikaitkan dengan saiz atum dan sub-partikel, seperti elektron, neutron dan proton.

Sekiranya anda bukan pelajar jurusan sains, anda juga pastinya pernah mendengar terma-terma seperti ‘kuantum’ di dalam filem-filem fiksyen sains, seperti baru-baru ini, dalam filem Ant-Man and The Wasp. Bahkan terminologi pelbagai-dunia (many-world interpretation) dan multimesta (multiverse) juga terhasil daripada fizik kuantum sendiri.

Maka dalam penulisan kali ini, penulis akan cuba menjelaskan beberapa perkara yang perlu kita ketahui sebagai asas, seandainya kita ingin cuba memahami apa itu mekanik kuantum / fizik kuantum.

1. Fizik Kuantum adalah deskripsi fizik untuk benda yang kecil.

Apabila bercakap mengenai skala, skala sering kita rujuk kepada saiz – kita ada benda yang berskala besar, seperti planet, galaksi, dan kita ada benda yang berskala sederhana, seperti saiz manusia itu sendiri, dan kita ada objek yang berskala kecil, seperti kuman dan zarah. Maka, fizik kuantum ini sebenarnya membicarakan berkenaan objek yang lebih halus dari kuman. Apa contoh objek yang lebih halus dari kuman? Kita ada elektron, quark dan partikel-partikel yang lain.

2. Semua objek adalah partikel, dan ia juga adalah gelombang.

Salah satu aspek paling ganjil dalam fizik kuantum adalah bentuk keadaan sesuatu objek. Partikel, kita boleh nisbahkan kepada keadaan di mana sesuatu objek itu berkeadaan fizikal, boleh dipegang, dan mengisi ruang. Sebagai contoh, bola. Bola memenuhi ruang, ia memiliki jisim, berat dan segala aspek fizikal yang dimiliki oleh partikel.

Selain partikel, kita juga ada gelombang. Katakan kita ada sebatang besi, bila kita ketuk satu hujung besi tersebut, gelombang dari hujung besi tu akan bergerak, sehinggalah sampai ke hujung satu lagi. Itu merupakan contoh gelombang yang mudah.

Namun begitu, dalam dunia kuantum, terma gelombang dan partikel menjadi bercelaru. Elektron yang pada asalnya saintis sangkakan adalah partikel, ternyata mempunyai ciri-ciri gelombang, dan gelombang cahaya yang kita sangka adalah sebenar-benar gelombang, ternyata mempunyai ciri-ciri partikel. Hal ini, yang saintis panggil sebagai sifat kedualan zarah-gelombang, dan telah menjadikan Albert Einstein (Eksperimen Fotoeletrik) dan Louis de-Broglie (Gelombang Jirim) pemenang hadiah Nobel atas aplikasi konsep kedualan zarah ini.

Konklusinya, kau sebagai manusia, merupakan partikel (sebab kau memenuhi ruang dan kau mempunyai berat), dan kau juga adalah gelombang, cuma kau tak rasa sebab gelombang kau adalah teramat kecil nilainya.

3. Kita ada gambaran matematik untuk Fizik Kuantum, namun kita tiada realiti fizikal untuk fizik Kuantum.

Sewaktu fizik kuantum pertama kali ditemui, Max Planck pada waktu tersebut membuat hipotesis mengenai tenaga berdasarkan rumus yang dia dapat dari permasalahan tenaga haba dan jasad hitam. Masalahnya, dia sendiri tak tahu bagaimana rumus tersebut boleh terhasil. Apa yang dia tahu adalah rumus tersebut terpakai (applicable), dan hasil dari rumus yang dia dapat itu (out of desperation), dia membuat hipotesis (Planck Hypothesis) bahawa tenaga adalah terdiri dalam bentuk kuanta.

Kebanyakan kemajuan yang dibuat dalam bidang teori fizik kuantum oleh tokoh-tokoh kuantum, seperti Erwin Schroedinger, John Bell dan Von Neumann juga bersifat matematik, dengan contoh Persamaan Schroedinger yang merupakan Second Order Differential Equation yang membayangkan perubahan bagi fungsi gelombang, Psi. (Persamaan Second Order Differential Equation ni susah gila nak selesaikan!)

Oleh sebab fizik kuantum ini dipenuhi dengan deskripsi matematik, maka ramai ahli sains yang pada awalnya menolak fizik kuantum, dengan salah seorang tokoh utamanya adalah Albert Einstein.

4. Apa itu Fungsi Gelombang, Psi, ψ?

Jadi kita ada partikel, tapi partikel ini mempunyai sifat gelombang. Untuk memberi definasi matematik terhadap sifat gelombang bagi partikel ini, Schroedinger telah memperkenalkan apa yang dipanggil sebagai fungsi gelombang (wave function). Sekiranya kita lebih mendalami fizik kuantum, kita akan dapati bahawa keruntuhan fungsi gelombang (wavefunction collapse) merupakan sumber kepada realiti, sepertimana yang dicanangkan oleh puak-puak yang menggunapakai Interpretasi Kopenhagen.

Masalah keruntuhan fungsi gelombang ini menjadi salah satu satu soalan besar dalam fizik: bagaimana realiti mampu terhasil daripada sistem kuantum?

Sepertimana yang kita ketahui, manusia merupakan satu-satunya makhluk yang mampu menggunapakai akal (jika dibandingkan dengan haiwan dan tumbuhan), dan apabila kita semak semula, manusia itu sendiri terdiri dari rantaian DNA. DNA tersebut, sekiranya dipecahkan lagi, kita akan dapati bahawa DNA adalah terhasil daripada bahan-bahan kimia, seperti nucleotides, dan nucleotide itu sendiri terhasil dari molekul seperti oksigen dan hidrogen. Molekul ini pula, seperti yang kita ketahui, termaktub dalam kewujudan fizik fizik kuantum, maka suka atau tidak, realiti paling asas bagi manusia itu sendiri sebenarnya terhasil akibat dari tindak-tanduk dari alam kuantum.

Cuma persoalan besarnya adalah: Bagaimana?

5. Fizik Kuantum adalah Kebarangkalian.

Salah satu ciri utama fizik kuantum yang menyebabkan ia tak begitu diterima oleh saintis pada awalnya adalah kerana ia bersifat kebarangkalian (probabilitic) dan adalah mustahil untuk kita menjangkakan hasil daripada pemerhatian kita dalam sistem kuantum.

Sebagaimana yang diberitahu tadi, kita ada fungsi gelombang yang merupakan mathematical representation bagi sifat gelombang untuk partikel. Menurut hukum Born pula, apabila kita mengambil nilai psi kuasa dua, ψ2, (definasi secara longgar), kita akan mendapat nilai kebarangkalian bagi nilai yang ingin kita cari. Persoalan kebarangkalian dan penentangan idea ini oleh Einstein telah penulis jelaskan dalam salah satu artikel yang lepas.

Disebabkan konsep fizik kuantum adalah dalam bentuk kebarangkalian, maka kesemua kebarangkalian (menurut fizik kuantum) adalah berkemungkinan untuk wujud. Hal inilah apa yang menghasilkan interpretasi pelbagai dunia dalam fizik kuantum, di mana semua kebarangkalian yang mampu wujud, akan wujud di dalam dunianya yang tersendiri.

Sebagai contoh, katakan anda ada dinding di hadapan anda. Menurut penafsiran logik, anda tidak akan mampu menembusi dinding di hadapan anda. Kenapa? Kerana secara fizikalnya memang begitu. Tidak pernah lagi orang mampu berjalan menembusi dinding, melainkan orang tersebut mempunyai karamah-karamah tertentu.

Namun begitu, apabila kita bercakap mengenai kebarangkalian, maka menurut fizik kuantum, kita adalah mungkin mampu menembusi dinding, dan mungkin tidak mampu. Untuk menjadi lebih spesifik, situasi di mana anda mampu melepasi halangan seperti dinding seringkali berlaku dalam fizik kuantum untuk objek-objek kecil, yang dikenali sebagai ‘Quantum Tunelling’.

6. Aneh, bukan magis.

Sebagaimana yang diterangkan di atas, perkara aneh mampu berlaku apabila kita melihat realiti sebagai kebarangkalian. Namun begitu, kesemua keanehan tersebut adalah bertitik tolak daripada matematik yang kita cipta untuk menafsirkan realiti itu sendiri. Justeru, menurut pandangan peribadi penulis, matematik sahaja sebenarnya belum cukup mampu untuk memberi deskripsi penuh terhadap realiti yang cuba ditonjolkan oleh alam.

Sebaliknya, matematik merupakan senjata terutama yang kita ada dalam cubaan kita untuk memberi makna fizikal kepada alam yang teramat kecil.

Rujukan –

‘List of unsolved problems in physics’ retrieved from https://en.wikipedia.org/wiki/List_of_unsolved_problems_in_physics

‘Six Things Everyone Should Know About Quantum Physics’ retrieved from http://sciencetechworld.com/six-things-everyone-know-quantum-physics/

‘4 Common Misconceptions about Quantum Physics’ retrieved from https://www.theepochtimes.com/4-common-misconceptions-about-quantum-physics_1410931.html


Russia Makin Tewas Di Ukraine?

Hujung bulan September lalu, Rusia ada buat undian bertodong (gunpoint referendum) di bandar Kherson. Keputusannya berpihak pada Rusia, kononnya Kherson ingin masuk dalam Persekutuan Rusia.

Hari ini Tentera Rusia lari keluar daripada bandar Kherson. Apa punca kekalahan ni?

Sebelum ada yang cakap ni permainan media Barat, korang kena faham pengumuman ni dibuat Jeneral Sergei Surovikin sendiri. Puncanya adalah kerana Rusia dah tak mampu menyalurkan bekalan kepada tenteranya di Kherson. Supply line failure.

Jadi mereka wajib berundur. Kena keluar juga daripada bandar Kherson. Maka Ukraine sekarang dah boleh masuk membebaskan semula bandar mereka yang dijajah selama ni. Tapi Tentera Ukraine taknak masuk lagi. Kenapa pula?

Menurut Volodymyr Zelenskyy, pihak Kyiv sedang mengatur langkah dengan berhati-hati khuatir jika Rusia tengah buat black ops. “Musuh kami takkan bagi hadiah semata-mata,” kata Zelenskyy yang taknak Ukraine buat keputusan guna emosi. Sementara tu penduduk Kherson tidak jauh daripada Jambatan Antonivsky tengah berdoa Tentera Ukraine datang membebaskan bandar tersebut. Dah lapan bulan mereka sengsara.

Sehubungan dengan itu, hos TV Rusia seperti Andrei Norkin sendiri takut nak ulas pasal hal ni.

“Kalau aku sokong (pengunduran ni), aku sedang menyokong pelanggaran kedaulatan wilayah Rusia (Kherson kan Rusia dah rampas). Aku boleh masuk penjara beberapa tahun. Kalau aku tak sokong, aku sedang menghina Tentera Rusia yang mana aku boleh masuk penjara beberapa tahun.”

Belum musim salji lagi Rusia dah semakin tewas. Kalau musim salji nanti?

Konflik Rusia-Ukraine ni dah lama berlaku. Dalam buku PUTIN: TSAR MODEN RUSIA, kami ad aulas titik-titik awal sejak tahun 2004 lagi. Jom beli alang-alang ada DISKAUN sekarang ni : https://bit.ly/3RczxwD


Kadar Jenayah Di Jepun Meningkat Kerana Covid-19

Tidak lama dahulu, penulis pernah memuji keupayaan Jepun mengekalkan kadar j3n4y4h yang rendah dalam buku Dasar Pandang ke Jepun. Tetapi berikutan situasi pandemik Covid-19 yang melanda di seluruh dunia terutama Jepun, kini negara Matahari Terbit itu berdepan pertambahan kes j3n4y4h pecah rumah. Dan sasaran mereka ialah kelompok warga emas, satu lagi isu yang membelenggu negara itu.

Satu contoh kes ialah seorang lelaki warga emas yang tidak didedahkan identitinya. Pada satu hari, seseorang menelefon kediamannya dan mendakwa dirinya sebagai pegawai polis lalu bertanya berapa banyak wang simpanan yang dimilikinya. Lelaki itu kemudiannya memberitahu nilai wang yang dimilikinya dan tidak merasa curiga dengan panggilan berkenaan.

Beberapa jam kemudian, dua orang lelaki datang ke rumahnya dan mendakwa diri mereka sebagai pekerja syarikat gas. Selepas dibenarkan masuk untuk memeriksa keadaan gas rumahnya, kejujuran lelaki berusia 80 tahun itu dibayar dengan mereka mengikatnya, mer0mp4k 20,000 yen (RM784.17) dan melarikan buku akaun banknya.

Selepas dua peny4mvn itu menghilangkan diri, warga emas itu berjaya melepaskan diri daripada ikatannya dan meminta bantuan seorang jiran melaporkan perkara tersebut kepada pihak berkuasa. Dalam kes ini, lelaki itu bernasib baik. Tetapi bagi sesetengah mangsa warga emas lain, mereka tidak bernasib baik.

Pada akhir September lepas, dua lelaki yang menyamar sebagai pekerja syarikat gas mer0mp4k sebuah kediaman yang didiami pasangan warga emas di Adachi Ward, Tokyo. Mereka mula-mula memukul pemilik rumah berusia 80 tahun sebelum mengikatnya. Apabila isterinya pulang ke rumah, mereka melakukan perkara sama terhadap wanita berkenaan.

Setelah mendapatkan semua maklumat bank pasangan berkenaan, salah seorang daripada mereka keluar dan mengosongkan akaun bank. Sementara rakannya kekal berada di rumah menjaga dua warga emas itu sebelum kedua-duanya menghilangkan diri. Bila ditanya tentang keterangan dua per0mp4k itu, keterangan yang diberi kabur sekaligus menyukarkan pihak berkuasa mengesan penj3n4y4h-penj3n4y4h berkenaan.

Polis Metropolitan Tokyo mengeluarkan amaran kepada orang ramai terutama warga emas agar berhati-hati dengan individu yang mendakwa diri mereka sebagai pegawai polis atau pekerja syarikat gas. Amaran ini dikeluarkan susulan 12 s3r4ng4n pecah rumah dalam tempoh 10 minggu.

Kebanyakan mangsa yang dikenalpasti ialah warga emas dan mereka diikat dengan pita pembalut. Dalam sesetengah kes, per0mp4k bertindak g4n4s dengan memvkvl atau membvnvh seperti yang menimpa seorang wanita berusia 80-an di Koto Ward. Wanita tersebut bukan saja diikat dan ditutup mulut tetapi dic3k1k sampai m4ti oleh pelakunya agar dia tidak keluar mendapatkan bantuan.

Penganalisis Institut Hal Ehwal Global Meiji berusia 70-an, Jun Okumura berpandangan masalah yang dihadapi warga emas Jepun ialah terlalu percaya kepada orang yang mendakwa dirinya sebahagian daripada pihak berkuasa. Beliau berkata, “Di Jepun, ia dianggap lumrah untuk polis meronda sekitar kawasan perumahan, berbual dengan penduduk tempatan, menjaga warga emas dan mempunyai kehadiran di situ.

“Malangnya, orang sebegini juga mudah percaya apabila mereka menerima panggilan telefon daripada seseorang yang mendakwa datang dari balai polis tempatan dan bertanyakan mereka soalan.” Okumura percaya sebahagian kes ini berlaku berikutan kesusahan hidup yang dihadapi akibat pandemik Covid-19. Bagaimanapun, beliau merasakan ada pihak yang mengambil kesempatan daripada kesusahan mereka dan mengajak mereka melakukan j3n4y4h.

“Saya faham semua kes ini berkait, jadi nampaknya ada orang yang mengumpul individu yang mengalami kesusahan dari segi kewangan untuk melakukan r0mp4kan secara teratur. Dan dengan kes ini mendapat liputan meluas media, ramai orang akan berhati-hati dan individu yang mudah disasarkan sudah dir0mp4k, saya bimbang individu-individu ini akan menggunakan cara g4n4s untuk menyelesaikannya,” ujarnya.

Beberapa tangkapan telah dibuat di Kanagawa dan Chiba. Hasil siasatan pihak berkuasa mendapati per0mp4k-per0mp4k ini dihubungi seseorang di laman media sosial dan diberi sasaran mereka. Ini sekaligus menunjukkan r0mp4k4n ini diatur oleh sekumpulan organisasi terancang tetapi pihak berkuasa masih tidak mengetahui identiti mereka dan bila semua perancang ini dapat dicekup.

Bagi mengelak aktiviti j3n4y4h ini dari terus berleluasa, pihak berkuasa meminta orang ramai untuk tidak membuka pintu kepada tetamu tidak diundang dan hanya berkomunikasi menerusi interkom. Pemilik rumah juga dinasihatkan mengesahkan identiti mana-mana pekerja dengan syarikat yang didakwa diwakili mereka sebelum membuka pintu.

RUJUKAN:

Ryall, Julian. (2020). Japan home invasion crime wave targets elderly residents ‘too trusting’ of authority figures. South China Morning Post. https://www.scmp.com/week-asia/people/article/3104537/japan-home-invasion-crime-wave-targets-elderly-residents-to


Penguin Bersaiz Gorilla Yang Menguasai New Zealand

Penguin ialah satu-satunya spesis burung yang menetap di Hemisfera Selatan hingga ke Kutub Selatan, kawasan geografi yang teramat sejuk dan mustahil untuk haiwan merangkak atau pokok tumbuh meliar. Haiwan ini juga sangat mahir berenang dalam lautan walaupun badannya dilihat begitu besar dengan sayapnya sama panjang dengan badan. Dengan badannya seperti memakai sut hitam lelaki dan mampu berdiri tegak memperlihatkan keunikan burung penguin ini berbanding spesis burung lain.

Burung penguin terbesar yang masih hidup ialah Emperor Penguin atau spesis Aptenodytes forsteri, dengan tingginya 1.2 meter dan beratnya mampu mencecah 45 kilogram. Tapi, tahukah anda bahawa ada spesis burung penguin yang lebih besar dari Emperor Penguin, sampai saiz dia sebesar gorilla?

Ya, kita ada spesis burung penguin sebesar gorilla! Spesis yang saya maksudkan ialah spesis Kumimanu fordycei. Penguin K. fordycei  ini pernah hidup pada 57 juta tahun dahulu dan New Zealand merupakan habitat asal burung penguin ini. Fosil penguin K. fordycei pertama kali ditemui di bawah batu berdekatan pantai North Otago, New Zealand.

Menurut ahli paleontologi (mengkaji fosil haiwan kuno) bernama Daniel Ksepka yang mengetuai penemuan fosil ini, setakat kajian mereka burung penguin K. ialah burung penguin yang terbesar. Mengikut rekod terawal, penguin tertinggi dalam sejarah ialah spesis Palaeeudyptes klekowskii. Penguin yang diberi nama ‘Colossus Penguin’ ini hidup pada 37 juta tahun lalu di benua Antartika dan badannya berketinggian 2 meter, kalah dengan ketinggian Emperor Penguin.

Manakala spesis penguin terberat dalam sejarah ialah spesis Kumimanu biceae kerana beratnya mampu mencecah 121 kilogram! Spesis penguin ini hidup sekitar 60 hingga 56 juta tahun lalu dengan ketinggian mencecah 1.7 meter. Fosilnya pula ditemui pada bulan Disember 2017 di New Zealand.

Jika dibandingkan kedua-dua spesis penguin tersebut dengan penguin K. fordycei, spesis penguin ini dianggarkan mempunyai berat 154 kilogram dan setinggi 1.6 meter mengikut spesimen fosil. Ya, tinggi penguin ini memang sama tinggi dengan gorilla yang berdiri, mungkin mengalahkan gorilla itu sendiri kerana ada kajian menganggarkan ketinggian penguin K. fordycei mampu mencecah sehingga 2.5 meter!

Maka, penguin K. fordycei adalah penguin yang tertinggi dan terberat dalam sejarah haiwan buat masa ini. Sesuai dengan nama genus ‘Kumimanu’ dari bahasa orang Maori yang bermaksud ‘burung raksasa’. Bagi Ksepka, awal sangat untuk mengandaikan bahawa spesis penguin ini adalah punguin terbesar dunia. Mungkin ada fosil penguin akan datang yang berbeza spesis dan mampu melawan fosil penguin K. fordycei.

Kewujudan penguin gergasi di New Zealand membuatkan kita tertanya-tanya. Kenapa saiz penguin begitu gergasi pada berjuta-juta tahun dahulu? Kisahnya bermula pada sekitar 66 hingga 56 juta tahun dahulu, atau dipanggil sebagai fasa Paleocene. Dalam fasa ini benua Antartika dan pulau New Zealand diduduki oleh banyak spesis penguin yang telah pupus pada abad ini.

Dulu, penguin sebenarnya boleh terbang. Tapi sejak menemui habitat yang selamat untuk menetap dan melahirkan generasi baru, penguin tidak memerlukan lagi sayapnya untuk terbang, sebaliknya menjadikan sayap sebagai ‘pendayung’ untuk mahir berenang di lautan mencari sumber makanan. New Zealand adalah ‘syurga’ untuk spesis-spesis penguin ini kerana tidak ada sebarang haiwan mamalia menetap selain kelawar,lokasi yang sesuai untuk membina sarang tanpa khuatir sebarang ancaman, dan mempunyai sumber laut mengelilingi pulau.

Kerana kedua-dua faktor inilah, penguin mampu membesar sehingga saintis memanggil haiwan ini dengan nama ‘penguin gergasi’. Keadaan ini dipanggil sebagai ‘gigantism’ iaitu suatu bentuk evolusi di mana jika tidak ada pemangsa menetap di suatu ekosistem yang terdiri dari haiwan yang bersaiz kecil, haiwan tersebut akan mengalami pembesaran sehingga bersaiz gergasi, secara tak lansung menjadi ‘penguasa’ dalam ekosistem sendiri.

Jadi, spesis penguin seperti Palaeeudyptes klekowskii, Kumimanu biceae, dan Kumimanu fordycei, adalah antara spesis penguin gergasi yang mengalami ‘gigantism’. Tidak hairan jika suatu hari nanti kita akan menemui fosil penguin yang mempunyai saiz sebesar beruang kutub!

Alam kehidupan ni sangat menarik. Sebab tu kami terbitkan BIOLOGIA yang bercerita macam-macam pasal haiwan. Jom beli di Shopee: https://bit.ly/biologiashopee

RUJUKAN:

Nathan, Falde. 17 February 2023. Massive Penguins the Size of Gorillas Once Waddled Around New Zealand. Ancient Origins.

Daniel T. Ksepka, Daniel J. Field , Tracy A. Heath , Walker Pett , Daniel B. Thomas , Simone Giovanardi and Alan J.D. Tennyson. Largest-known fossil penguin provides insight into the early evolution of sphenisciform body size and flipper anatomy. Cambridge University Press. Published on 8 February 2023.

Mayr, Gerald; Scofield, R. Paul; De Pietri, Vanesa L.; Tennyson, Alan J. D. (12 December 2017). “A Paleocene penguin from New Zealand substantiates multiple origins of gigantism in fossil Sphenisciformes”. Nature Communications. 8 (1): 1927.